Orthodox Voice - Ορθόδοξη Φωνή: «Η αλβανική κυβέρνηση σε στενό εναγκαλισμό με τον Ερντογάν»\nαντί ο χώρος να επιστραφεί απλώς στην εκκλησία, έκαναν δήθεν νόμους σύμφωνα με τους οποίους αν έχουν βάλει πέντε πέτρες παραπάνω, δεν δικαιούται η εκκλησία να πάρει το κτίριο. Τελικά, το 1998 αποφασίστηκε από το κράτος, να επιστραφεί ο ναός στην εκκλησία με αντίτιμο 750.000 λεκ, έναντι κάποιων υποτιθέμενων εργασιών στο κτίριο. Αργότερα ξεκίνησαν δίκες από διάφορους που ήθελαν να χρησιμοποιήσουν αυτό το κεντρικό οικόπεδο για να κτίσουν πολυκατοικίες. Η εκκλησία δικαιώθηκε δύο φορές. Την τρίτη, ερήμην της εκκλησίας και βάσει ψευδομαρτύρων αποφασίστηκε πως ο χώρος αυτός δεν ήταν ποτέ εκκλησία. Το 2002 πήραν μία απόφαση αλλά ήξεραν ότι αυτό ήταν ένα ψέμα. Για αυτό δεν τόλμησαν τόσα χρόνια να εκτελέσουν αυτήν την άδικη απόφαση. Οι ιεροί χώροι όλοι είτε είναι τζαμιά είτε τεκέδες, είτε εκκλησίες πρέπει να επιστραφούν στις κοινότητες αυτές. Ενα πολύ σημαντικό στοιχείο είναι η συμφωνία μεταξύ εκκλησίας και υπουργικού συμβουλίου της Αλβανίας, η οποία έγινε νόμος του κράτους στις 22 Ιανουαρίου 2009 και λέει πως όλοι οι ιεροί χώροι και η περιουσία της εκκλησίας που δημεύτηκε από το κομμουνιστικό καθεστώς θα επιστραφεί στην εκκλησία. Στη συμφωνία αναφέρεται με σαφήνεια ότι η κυβέρνηση εγγυάται και προστατεύει την ελευθερία τας θρησκευτικής λατρείας. Φαίνεται, όμως, πως οι νόμοι του κράτους δεν ισχύουν. Αντιθέτως ισχύουν οι εντολές δημάρχων και διαφόρων επιτροπών. Οι εκδοχές, βέβαια, που ακούγονται στους κύκλους των Βορειοηπειρωτών και Αλβανών ορθοδόξων είναι οι εξής:\n• Συγκεκριμένοι κύκλοι θέλουν να εκμεταλλευθούν προς ίδιον όφελος το οικόπεδο φιλέτο στο οποίο βρίσκεται ο ναός.\n• Αν και άθεος κομμουνιστής ο Μπερίσα δρα ως φανατικός ισλαμιστής. Παράλληλα με τα επεισόδια στην Πρεμετή, έγινε γνωστό πως χάρισε με συνοπτικές διαδικασίες στην μουσουλμανική κοινότατα ένα οικόπεδο 10 στρεμμάτων στα Τίρανα για να κτιστεί ισλαμικό πανεπιστήμιο.\n• Τόσο η κυβέρνηση Μπερίσα όσο και ο Ράμα φαίνεται πως βρίσκονται σε στενούς εναγκαλισμούς με την Τουρκία του Ερντογάν. Στο πλαίσιο αυτών των προσεγγίσεων προωθείται ιδιαίτερα ο φιλοτουρκισμός. Η έχθρα προς το Χριστιανισμό που αποτελεί μειονότητα στην Αλβανία, φαίνεται να τονώνεται και από το γεγονός ότι αυτός συνδέεται άρρηκτα με τον ελληνισμό. 0 πρόσφατα εκλεγμένος πρωθυπουργός Εντι Ράμα, του οποίου η κυβέρνηση δεν έχει ακόμα ορκιστεί φαίνεται εντελώς αμέτοχος. Για τους γνωρίζοντες, όμως, κάθε άλλο παρά αληθεύει αυτή η άποψη. Είναι γνωστό πως ο δήμαρχος Πρεμετής εκλέγεται με το κόμμα του Ράμα και είναι άνθρωπος της απολύτου εμπιστοσύνης του.\nΤην επιθετικότητα των Αλβανών και τις άνευ προηγουμένου προκλήσεις ενισχύει η ηχηρή απουσία της ελληνικής διπλωματίας από τα δρώμενα στην Αλβανία. Τα προηγούμενα αναπάντητα από ελληνικής πλευράς περιστατικά βίας και μίσους ήταν λογικό να οδηγήσουν σε ακόμη πιο ακραίες δράσεις.\nΔυστυχώς για τον ελληνισμό και την ορθόδοξη κοινότητα της Αλβανίας οι αντιδράσεις των πολιτικών εκπροσώπων ήταν από χλιαρές μέχρι ανύπαρκτες. Ενδεικτικό του φανατισμού και του εθνικισμού που επικρατεί στην αλβανική πολιτική σκηνή είναι ότι από τους δεκάδες Ελληνες και Αλβανούς ορθόδοξους βουλευτές του αλβανικού κοινοβουλίου, μόνο ο πρόεδρος του ΚΕΑΔ Ευάγγελος Ντούλες καταδίκασε τα περιστατικά.


Η μελέτη αναδεικνύει αδυναμίες του ισχύοντος συνταξιοδοτικού συστήματος και προτείνει αναμόρφωσή του προκειμένου να τονώσει τους μακροχρόνιους ρυθμούς ανάπτυξης της ελληνικής οικονομίας. Η προτεινόμενη μεταρρύθμιση περιλαμβάνει μείωση των ασφαλιστικών εισφορών στην εργασία και δημιουργία ενός κεφαλαιοποιητικού πυλώνα αποταμίευσης για τη σύνταξη. Η μελέτη ποσοτικοποιεί το δημοσιονομικό κόστος μετάβασης της πρότασης και εκτιμά τα οφέλη από την εφαρμογή της πρότασης για την οικονομική δραστηριότητα. Η προτεινόμενη μείωση των εισφορών ενισχύει τα κίνητρα για απασχόληση αυξάνοντας τη συμμετοχή στην αγορά εργασίας κατά περίπου 100 χιλιάδες άτομα. Σε συνδυασμό με ενίσχυση των επενδύσεων του κεφαλαιοποιητικού πυλώνα, το πραγματικό ετήσιο ΑΕΠ εκτιμάται ότι αυξάνεται έως και €7 δισεκ. κατά μέσο όρο για τα επόμενα 40 χρόνια.


Απάντηση του ΑΝΥΠΟΙΚ Τρ. Αλεξιάδη στην επίκαιρη ερώτηση του βουλευτή Α.Δημοσχάκη σχετικά με την αναβάθμιση του Τελωνείου Κήπων και την εκμετάλλευση προοπτικών των σημείων εισόδου-εξόδου στον Έβρο (29.7.2016).\nΠΡΟΕΔΡΕΥΩΝ (Νικήτας Κακλαμάνης): Προχωρούμε με τη δεύτερη με αριθμό 1147/18-7-2016 επίκαιρη ερώτηση του δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομικών, σχετικά με την αναβάθμιση του Τελωνείου Κήπων και την εκμετάλλευση προοπτικών των σημείων εισόδου-εξόδου στον Έβρο.\nΚύριε Δημοσχάκη, έχετε τον λόγο.\nΣτη Βουλγαρία και την Τουρκία τα αντίστοιχα τελωνεία αυτών των χωρών είναι πλήρως στελεχωμένα και εξοπλισμένα τόσο από άποψης μέσων ελέγχου όσο και εγκαταστάσεων. Την ίδια ώρα το σημείο εισόδου-εξόδου των Κήπων, το οποίο φιλοξενεί πλειάδα κρατικών και ιδιωτικών υπηρεσιών για να λειτουργήσει και το οποίο αποτελεί μια από τις σημαντικότερες πύλες εισόδου προσώπων και πραγμάτων από τρίτες χώρες στην Ευρωπαϊκή Ένωση, παρουσιάζει σοβαρές ελλείψεις, κύριε Υπουργέ, και υστερεί έναντι των συνορευόντων, όντας απαξιωμένο.\nΓια παράδειγμα, ενώ στους Κήπους ελέγχθηκαν περί τα πέντε χιλιάδες φορτία φυτικής προέλευσης το έτος 2015 έναντι υποχρεώσεών μας προς την Ευρωπαϊκή Ένωση, στο αντίστοιχο σημείο εισόδου του Καπετάν Αντρέεβο της Βουλγαρίας ελέγχθηκαν, κύριε Υπουργέ, περίπου δεκαπέντε χιλιάδες οχήματα. Αντιλαμβάνεστε τα μεγέθη. Αυτό συμβαίνει επειδή οι αντίστοιχες δικές μας εγκαταστάσεις δεν επιτρέπουν την είσοδο πολλών φορτηγών, με ό,τι αυτό συνεπάγεται από πλευράς απώλειας εσόδων για το ελληνικό δημόσιο -τέλη διέλευσης, φόροι, τέλη ποιοτικού και φυτικού ελέγχου, κλπ. Αναφερόμενοι στον φυτικό έλεγχο, έχουμε και εκεί μια σειρά ελλείψεων, τόσο σε προσωπικό όσο και σε υποδομές, οι οποίες δυσχεραίνουν το έργο της τοπικής ΔΑΟΚ.\nΟι ευκαιρίες της περιοχής είναι πολλές, αλλά όχι χρονικά ανεξάντλητες. Υπάρχουν μαρτυρίες στελεχών των δημοσίων υπηρεσιών μας, αλλά ακόμα και Ελλήνων και Τούρκων οδηγών μεταφορών, πως οι μεταφορικές και οι εξαγωγικές τουρκικές εταιρείες, αλλά και άλλων χωρών που εξυπηρετούνται από αυτό το δρομολόγιο, επιθυμούν τη διέλευση από Ελλάδα και όχι από τη Βουλγαρία. Όμως η μεγάλη καθυστέρηση λόγω των περιορισμένων δυνατοτήτων μας στο μεθοριακό σημείο των Κήπων, τις αποτρέπει.\nΒασικός στόχος είναι η διεύρυνση των διαδρόμων, δηλαδή των διαθέσιμων ροών ελέγχου σε τουλάχιστον πέντε, με δυνατότητα έως και δέκα στην είσοδο και οκτώ ως προς την έξοδο. Πριν λίγες μέρες μάλιστα παρατηρήθηκε ότι λόγω μαζικής εισόδου προσώπων από τη γειτονική χώρα με ΙΧ αυτοκίνητα, τα φορτηγά-ψυγεία καθυστέρησαν πέραν των πέντε ημερών.\nΈχω ενημερωθεί πως έχει ήδη εκπονηθεί μελέτη δημιουργίας καινούργιου τελωνείου ύψους 30 εκατομμυρίων ευρώ περίπου, μέσω ΣΔΙΤ, κύριε Υπουργέ, η οποία έχει παραμείνει δυστυχώς χωρίς περαιτέρω εξέλιξη, ένα έργο για το οποίο θεωρείται πως η απόσβεση του κόστους του θα πραγματοποιηθεί εντός τριών, τεσσάρων ετών.\nΚύριε Υπουργέ, με βάση τα ανωτέρω ερωτάσθε: Σκοπεύετε να προχωρήσετε σε αναβάθμιση των υφισταμένων εγκαταστάσεων του Τελωνείου Κήπων και των υπόλοιπων υπηρεσιών που συστεγάζονται και συλλειτουργούν; Έχετε υπόψη σας την υφιστάμενη μελέτη για τη δημιουργία νέων εγκαταστάσεων; Και τέλος, τι άλλα μέτρα και δράσεις σκοπεύετε να πραγματοποιήσετε, ώστε να γίνει καλύτερη εκμετάλλευση της στρατηγικής θέσης της χώρας μας και ειδικά του Έβρου άμεσα, μεσοπρόθεσμα και μακροπρόθεσμα;\nΚύριε Βουλευτά με την ερώτησή σας περιγράφετε και αναδεικνύετε ένα θέμα, το οποίο έχει και εθνική και τοπική σημασία. Εθνική με την έννοια ότι δυστυχώς στην ίδια χώρα που αντιμετωπίζουμε το πρόβλημα του φορολογικού ανταγωνισμού, είτε από τον Βορρά είτε από την Ανατολή, δεν έχουμε κατορθώσει να κάνουμε ακόμα εκείνο το δίκτυο τελωνειακών ελέγχων που θα έπρεπε να έχουμε, ώστε να αντιμετωπίζουμε κι αυτό το πρόβλημα, αλλά και το πόση σημασία έχει για την οικονομία της Θράκης αυτό το θέμα.\nΓνωρίζω τις ευαισθησίες σας για την περιοχή εκεί. Γνωρίζετε και τις δικές μου σχέσεις και οικογενειακές καταστάσεις, που με συνδέουν με την αγαπημένη περιοχή του Έβρου. Θέλω να σας διαβεβαιώσω ότι είναι στις προτεραιότητές μας. Έχουμε κάνει ήδη πάρα πολλά πράγματα, τα οποία θα αναλύσουμε, για να ενισχύσουμε το τελωνείο των Κήπων και γενικά τις τελωνειακές υπηρεσίες.\nΑυτό που θέλω να πω είναι, ότι γνωρίζουμε τα προβλήματα που υπάρχουν στα τελωνεία μας. Θέλω να συγχαρώ την Τελωνειακή Υπηρεσία για την πολύ σημαντική δουλειά που κάνει και για τα αποτελέσματα που είχε και πρόσφατα και ειδικά το δεύτερο εξάμηνο του 2016 με τα αποτελέσματα που δημοσιοποιήθηκαν χθες και που δείχνουν τη σωστή πορεία αυτών των ελέγχων.\nΣε ό,τι αφορά στα συγκεκριμένα στοιχεία που είπατε, θα καταθέσω μια σειρά από έγγραφα, για να έχετε μια πληρέστερη ενημέρωση, αλλά στον χρόνο που έχω.\nΣε ό,τι αφορά στα θέματα του προσωπικού, έγγραφo της Διεύθυνσης Διαχείρισης Ανθρώπινου Δυναμικού λέει με σαφήνεια, ότι σε πανελλαδικό επίπεδο ο αριθμός των τελωνειακών που υπηρετούν είναι λιγότερος, δυστυχώς, από τις οργανικές θέσεις που προβλέπονται για τα τελωνεία. Για να αντιμετωπίσουμε την έλλειψη αυτή, τα τελευταία χρόνια ενισχύουμε τις τελωνειακές υπηρεσίες με διορισμό νέων τελωνειακών υπαλλήλων και θα εξαντλήσουμε κάθε δυνατότητα στα πλαίσια του νόμου να δώσουμε περισσότερο προσωπικό σ’ αυτές τις υπηρεσίες.\nΜιας και αναφερόμαστε σε θέματα προσωπικού, να σας πω ότι από πλευράς της Ελλάδος, υπηρετούν πενήντα τελωνειακοί στο Τελωνείο των Κήπων με εικοσιτετράωρη βάρδια και για τριακόσιες εξήντα πέντε μέρες τον χρόνο, ενώ από τη μεριά της Τουρκίας, παρ’ ότι έχει λιγότερο τελωνειακό και εμπορικό ενδιαφέρον, υπηρετούν εκατόν δώδεκα τελωνειακοί υπάλληλοι.\nΕξετάζουμε, επίσης, όλες τις εναλλακτικές λύσεις που προβλέπονται αυτή τη στιγμή όπως μετακινήσεις, αποσπάσεις, μεταθέσεις, μετατάξεις υπαλλήλων, στα πλαίσια του νομικού πλαισίου που υπάρχει, για να ενισχύσουμε τις υπηρεσίες όσο μπορούμε.\nΣε ό,τι αφορά στα θέματα του τεχνολογικού εξοπλισμού του Τελωνείου των Κήπων. Το Τελωνείο των Κήπων έχει ένα πλούσιο εξοπλισμό, τον οποίον συνεχώς και θα αυξάνουμε. Όταν εγώ πήγα ως Αναπληρωτής Υπουργός στο Υπουργείο Οικονομικών, δεν είχαμε γεφυροπλάστιγγα να λειτουργεί ούτε στους Κήπους ούτε στα σύνορα με τη Βουλγαρία.\nΑυτή τη στιγμή το Τελωνείο Κήπων διαθέτει δυο σκύλους ανιχνευτές ναρκωτικών και δυο σκύλους ανιχνευτές καπνικών. Λειτουργεί σταθερό ανιχνευτικό σύστημα X-Ray για τις αποσκευές. Υπάρχει κτήριο ελέγχου οχημάτων narco control. Έχουν διατεθεί φορητές συσκευές ανίχνευσης ραδιενεργών και πυρηνικών υλικών, δώδεκα pagers, τρία surveys και δυο rids. Λειτουργεί γεφυροπλάστιγγα. Βρίσκεται σε εξέλιξη διαγωνισμός για την προμήθεια τεσσάρων αυτοκινούμενων X-Ray για τον έλεγχο φορτηγών και εμπορευματοκιβωτίων. Θα είναι το απόλυτο όπλο στα χέρια της τελωνειακής Υπηρεσίας αυτοί οι μηχανισμοί για τον έλεγχο αυτόν. Εφόσον ολοκληρωθεί ο διαγωνισμός, το ένα έχει προγραμματιστεί να διατεθεί στο Τελωνείο Κήπων για να βοηθήσει τη δουλειά που γίνεται εκεί.\nΒρίσκονται επίσης σε εξέλιξη εργασίες για την εγκατάσταση σταθερών πυλώνων ανίχνευσης ραδιενεργών και πυρηνικών υλικών και πρόκειται να τοποθετηθεί ένα ακόμα ζεύγος σταθερών πυλώνων. Το Τελωνείο Κήπων βρίσκεται ανάμεσα στα τελωνεία, στα οποία θα εγκατασταθεί σύντομα σύστημα αυτόματης καταγραφής πινακίδων κυκλοφορίας οχημάτων, μετά τη λήψη κατά 90% συγχρηματοδότησης από το πρόγραμμα HERCULLE ΙΙΙ της OLAF. Επίσης, πρόκειται να τοποθετηθεί άμεσα σκύλος ανιχνευτής ρευστών διαθεσίμων.\nΑυτά, κύριε Πρόεδρε και στη δευτερομιλία μου θα πω τα υπόλοιπα για να μην σας φάω τον πολύτιμο χρόνο.\nΠΡΟΕΔΡΕΥΩΝ (Νικήτας Κακλαμάνης): Ο κ. Δημοσχάκης έχει τον λόγο για την δευτερολογία του.\nΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ: Κύριε Υπουργέ, ευχαριστώ για την ενημέρωση, αλλά να έχετε υπόψη σας, ως θεσμικός παράγων, ότι ο χρόνος σας είναι περιορισμένος και τα έργα τα οποία θα κάνετε δεν θα είναι πολλά. Ένα από τα λίγα που θα πρέπει να κάνετε είναι να συνδέσετε το όνομά σας και λόγω καταγωγής σας, την οποία τιμάτε, με το σημείο εισόδου-εξόδου των Κήπων, που αποτελεί βασική πύλη και της Ελλάδας αλλά και της Ευρώπης. Όμως, το σημείο αυτό αποτελεί μια τεράστια ανεκμετάλλευτη περιουσία του ελληνικού κράτους, μια απαξιωμένη και παρωχημένη πηγή εξόδων με τεράστιες δυνατότητες και προοπτικές.\nΔυστυχώς, πλέον έχει ολοκληρώσει τον κύκλο του στην παρούσα μορφή και πρέπει να εκσυγχρονιστεί για να απαντήσει στις σημερινές απαιτήσεις. Αν μου λέγατε τι θα έκανα, θα είχα κατεδαφίσει όλα τα κτήρια και θα έφτιαχνα από μηδενική βάση καινούργιες υποδομές, διότι δεν μπορούμε να ανταγωνιστούμε τις γειτονικές χώρες. Είναι κρίμα που το λέμε.\nΘα μπορούσαμε να απαλλοτριώσουμε χίλια στρέμματα, δύο χιλιάδες στρέμματα και να εγκαταστήσουμε μέσα καινούργιες υπηρεσίες. Θα μπορούσαμε να κάνουμε τα ξενοδοχεία, τα καταστήματα, τα πάρκινγκ που είναι απαραίτητα για τα αυτοκίνητα, για τα φορτηγά. Και από την άλλη πλευρά θα μπορούσαμε να έχουμε όλα τα εργαστήρια, προκειμένου ο έλεγχος να είναι σε εικοσιτετράωρη βάση και να μην έχουμε κωλύματα και προβλήματα.\nΗ συνέχιση της λειτουργίας του με την παρούσα μορφή, οδηγεί ταυτόχρονα και σε απαξία της Νέας Εγνατίας, ένα έργο το οποίο αποτέλεσε προτεραιότητα του ελληνικού κράτους για δεκαετίες και στο οποίο πιστέψαμε εμείς οι Βορειοελλαδίτες. Οι αυτοκινητόδρομοι, κύριε Υπουργέ, συντηρούνται μόνο με τους κυκλοφοριακούς φόρτους που πρέπει να είναι κατά στοίχους και όχι κάθε δύο τρία χιλιόμετρα ένα αυτοκίνητο. Βέβαια, έχουμε μείωση της χρήσης του αυτοκινήτου λόγω της ύφεσης, αλλά δεν δικαιολογείται αυτός ο αυτοκινητόδρομος να είναι νεκρός.\nΕπίσης, η Νέα Εγνατία οφείλουμε να γίνει βασική αρτηρία της Ευρώπης και ο σημαντικότερος οδικός σύνδεσμός με την Ασία. Και η Βόρεια Ελλάδα θα πρέπει να πάρει την προσθετική αξία που της αξίζει, μέσα από τη διαμπερή και ανοιχτή κυκλοφορία.\nΤαυτόχρονα, δεν γίνεται καμία προσπάθεια αξιοποίησης της οικονομικής δραστηριότητας που μπορεί να αναπτυχθεί πέριξ των σημείων εισόδου και εξόδου με συνοριακά πάρκα ή ακόμα και οικονομικά χωριά. Έχουμε ιδέες που πρέπει να τις υλοποιήσουμε. Δεν γίνεται να μείνουμε εκεί που είμαστε. Δεν γίνεται να μπαίνει κανείς από τη γειτονική χώρα και να νιώθει ότι δεν μπήκε στην Ευρώπη. Νιώθει ότι μπήκε στην Ελλάδα του 1970. Οι ανάγκες των εκδρομέων, των τουριστών και των μεταφορέων σε σίτιση, σε στέγαση, ακόμα και σε ψώνια μπορούν εν πολλοίς να αποτελέσουν αντικείμενο οικονομικής ανάπτυξης μέσω δημιουργίας ειδικών χώρων.\nΑντί να έχουμε μετανάστευση επιχειρήσεων σε όμορες χώρες και να χάνουμε τεράστια κέρδη ως χώρα από τους επισκέπτες και οδηγούς που εισέρχονται, αλλά και εξέρχονται από τους Κήπους, μπορούμε να δημιουργήσουμε τις κατάλληλες προϋποθέσεις, ώστε να ανθίσει μία υγιής οικονομία στις περιοχές.\nΕίναι δύο εκατομμύρια οι αφίξεις και αναχωρήσεις προσώπων, εκατόν πενήντα χιλιάδες φορτηγά ψυγεία, τετρακόσιες χιλιάδες ΙΧ αυτοκίνητα, είκοσι με τριάντα χιλιάδες περίπου λεωφορεία διήλθαν, κύριε Πρόεδρε, από το 2015 από το σημείο εισόδου και εξόδου των Κήπων. Μπορούμε να ορίσουμε ενδεχομένως και ειδικά προνόμια και κίνητρα στις περιοχές αυτές. Ποια θα μπορούσαν να είναι αυτά, τα αφήνω στην δική σας κρίση και απόφαση.\nΠρέπει να δούμε συνολικά και κυρίως οραματικά το ζήτημα της αναβάθμισης των μεθοριακών σημείων εισόδου και εξόδου των τελωνείων μας. Πιστεύω συνολικά στη δυναμική των σημείων εισόδου και εξόδου, γι’ αυτό σε επόμενο χρόνο θα καταθέσω κι ερώτηση για τα άλλα σημεία των Καστανιών, του Ορμενίου, του Κυπρίνου και για τον Σιδηροδρομικό πλησίον του χωριού μου, που είναι το Πύθιο.\nΤολμήστε, κύριε Υπουργέ και υλοποιήστε την απόφαση αυτήν που ελήφθη στα πλαίσια του ΣΔΙΤ. Επίσης, τολμήστε και φέρτε το θέμα στους ομολόγους σας, διότι αυτό το σημείο εισόδου-εξόδου βεβαίως αφορά την πατρίδα μας, αλλά αφορά και την Ευρωπαϊκή Ένωση. Και νομίζω ότι μέχρι και στα σχέδια του Γιούνγκερ θα μπορούσε να συμπεριληφθεί η αναδιοργάνωση και ο εκσυγχρονισμός αυτού του σημείου.\nΠΡΟΕΔΡΕΥΩΝ (Νικήτας Κακλαμάνης): Πρέπει να κλείσετε, κύριε συνάδελφε.\nΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ: Βεβαίως, κύριε Πρόεδρε.\nΜέχρι, όμως, να υλοποιηθεί πρέπει να επιληφθούμε των άμεσων προβλημάτων και την επίλυση αυτών.\nΘα σας παραθέσω γρήγορα, κύριε Υπουργέ, για την οικονομία του χρόνου τα εξής: Απαιτείται προσωπικό, όπως είπατε τόσο στο Τελωνείο όσο και στην Αστυνομία, πλήρης κάλυψη των νέων ροών, αλλά και εξειδικευμένο προσωπικό εμπειρογνώμονες, επιστήμονες σε ό,τι αφορά τη ΔΑΟΚ.\nΣε θέματα προσωπικού και υλικοτεχνικού εξοπλισμού, απαιτούνται ατομικά εφόδια, φορητές συσκευές ελέγχου και αναβάθμισης του μηχανογραφικού εξοπλισμού, καθώς επίσης και τα X-rays οχημάτων. Εσείς έχετε προσώπων και αποσκευών, αλλά απαιτούνται και οχημάτων, γιατί δεν μπορούμε να γνωρίζουμε τι κουβαλάνε αυτά τα τρένα επί των οδικών αρτηριών. Τέλος, αναφορικά με εγκαταστάσεις και υποδομές, τα σημαντικότερα είναι επέκταση των ροών ελέγχου, η δημιουργία εγκαταστάσεων.\nΝομίζω, κύριε Υπουργέ, ότι θα ενσκήψετε πάνω στο πρόβλημα, το οποίο είναι πολύ μεγάλο, γιατί έχουμε φιλοδοξία για την περιοχή μας, έχουμε αγάπη για την περιοχή μας.\nΠΡΟΕΔΡΕΥΩΝ (Νικήτας Κακλαμάνης): Κύριε Δημοσχάκη, παρακαλώ ολοκληρώστε. Έχω αφήσει έξι λεπτά, λόγω της φύσεως του θέματος.\nΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ: Ευχαριστώ, κύριε Πρόεδρε, για την ανοχή στον χρόνο.\nΠΡΟΕΔΡΕΥΩΝ (Νικήτας Κακλαμάνης): Κύριε Αλεξιάδη, είστε σύγαμπρος πάνω, που μιλήσατε για οικογένεια; Γιατί, αν είναι αυτό, είστε μπλοκαρισμένος, θα τα κάνετε θέλετε-δεν θέλετε.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Η οικογένεια Αλεξιάδη είναι από την Αλεξανδρούπολη.\nΠΡΟΕΔΡΕΥΩΝ (Νικήτας Κακλαμάνης): Α, εντάξει. Οπότε, δεν θα γλυτώνατε.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Έχω και λόγους να κάνω πράγματα εκεί.\nΠέρα από αυτό, όμως, εγώ θεωρώ ότι η περιοχή της Μακεδονίας και της Θράκης -και ειδικά η περιοχή της Θράκης-, είναι και πρέπει να είναι στο επίκεντρο της πολιτικής κάθε κυβέρνησης. Χρειάζεται μια διακομματική συναίνεση και μια συνεννόηση για το τι θα κάνουμε για τα θέματα εκεί και τα προβλήματα ξεπερνούν τις όποιες κομματικές αντιπαραθέσεις. Μπορούμε σε άλλα πεδία να έχουμε αυτές τις αντιπαραθέσεις.\nΣε ό,τι αφορά το συγκεκριμένο θέμα που θέσατε, όπου ζητήσατε να δώσω κάποιες περισσότερες πληροφορίες. Σε σχέση με το έγγραφο του Υπουργείο Εσωτερικών, το οποίο είναι στα συνημμένα έγγραφα που σας έχω καταθέσει, έχουμε συγκεκριμένες δράσεις βελτίωσης των κτιριακών υποδομών στον Συνοριακό Σταθμό Κήπων, όπου έχουμε εργασίες βελτίωσης των κτιριακών εγκαταστάσεων, με μέριμνα της Περιφέρειας έχουμε εργασίες αναβάθμισης.\nΟι σχετικές προμήθειες για την εξασφάλιση της εύρυθμης και απρόσκοπτης λειτουργίας του σταθμού αφορούν ενεργειακή αναβάθμιση σταθμού, διάνοιξη τέταρτης λωρίδας, διαπλάτυνση του οδοστρώματος, κυκλοφοριακές ρυθμίσεις, αναβάθμιση κτιριακών εγκαταστάσεων, εγκατάσταση συστημάτων ανίχνευσης ραδιενέργειας συνοριακού σταθμού κ.λπ.\nΕπίσης, βρισκόμαστε σε πορεία εξέλιξης της κατασκευής της νέας διασυνοριακής γέφυρας μεταξύ Ελλάδας-Τουρκίας, σε περιοχή παραπλήσια του υπάρχοντος συνοριακού σταθμού, όπου θα δούμε και τα θέματα των κτιριακών εγκαταστάσεων.\nΣτο πλαίσιο μνημονίου συνεργασίας που έχουμε μεταξύ των δύο χωρών, θα πρέπει να πάρετε περισσότερες πληροφορίες από το Υπουργείο Υποδομών, Μεταφορών και Δικτύων. Εγώ σας έχω καταθέσει αρκετά έγγραφα.\nΕπίσης, για την οικονομία του χρόνου, σας κατέθεσα έγγραφο από το Υπουργείο Αγροτικής Ανάπτυξης που εξηγεί για τους ελέγχους που έχουν γίνει σε αυτή την περιοχή και έγγραφο της Ελληνικής Αστυνομίας.\nΤέλος, θέλω να κλείσω με μια ενημέρωσή σας, ως προς το πού είμαστε για την υλοποίηση όλου αυτού του μηχανισμού που θέλουμε για να ενισχύσουμε και τους Κήπους και γενικά τις τελωνειακές υπηρεσίες.\nΕίπαμε, λοιπόν, για την προμήθεια των πέντε συσκευών X-ray, είπαμε ότι έχει ξεκινήσει η διαγωνιστική διαδικασία για την προμήθεια τεσσάρων ενδοσκοπίων για τον έλεγχο εμπορευματοκιβωτίων και η οποία προβλέπεται να ολοκληρωθεί προς το τέλος του 2016. Έχει υποβληθεί αίτημα για προμήθεια πέντε συστημάτων αυτόματης καταγραφής οχημάτων, αξίας 1.200.000, με χρηματοδότηση από το πρόγραμμα HERCULLE, που ανέφερα πριν.\nΕπιπρόσθετα, στο πλαίσιο του νέου ΕΣΠΑ, έχει γνωστοποιηθεί στην αρμόδια Ρυθμιστική Αρχή η πρόταση να ζητηθεί η συγχρηματοδότηση οκτώ έως δέκα συστημάτων καταγραφής-ανίχνευσης φορτίων διερχομένων οχημάτων, αυτοκινούμενα X-ray δηλαδή, επιπλέον, συνολικού ενδεικτικού προϋπολογισμού 30.000.000 ευρώ πλέον ΦΠΑ.\nΕπιπλέον, έχει αποφασιστεί να ζητηθεί στο ίδιο πλαίσιο η προμήθεια συσκευών X-ray για τον έλεγχο αποσκευών, άλλες συσκευές, ο αριθμός των οποίων εκκρεμεί να προσδιοριστεί, καθώς και συσκευών καταγραφής διερχομένων αυτοκινήτων κ.λπ.\nΚλείνοντας, θέλω να διαβεβαιώσω, κύριε Βουλευτά, πως κάνουμε ό,τι είναι δυνατόν, για να αντιμετωπίσουμε τα θέματα των τελωνειακών ελέγχων, διότι ξέρουμε το τι επίπτωση έχουν στα θέματα του φορολογικού ανταγωνισμού και του εμπορίου και των πιέσεων που δέχεται η περιοχή. Κάνουμε, όμως, και ό,τι είναι δυνατόν για να ενισχύσουμε τις τελωνειακές υπηρεσίες, διότι έχουμε σαφέστατη κατεύθυνση να χτυπήσουμε το λαθρεμπόριο και τα τελωνεία είναι τα εργαλεία, για να γίνει αυτή η δουλειά.\nΝα είστε σίγουρος ότι παρακολουθώ προσωπικά το τι γίνεται στα τελωνεία και της Θράκης και της Μακεδονίας, διότι αφορά όλη την Κυβέρνηση.\nΑναρτήθηκε από Αλεξιάδης Τρύφων στις 2:46 π.μ. Δεν υπάρχουν σχόλια:\nΑπάντηση του Αναπληρωτή Υπουργού Οικονομικών Τρ. Αλεξιάδη σε επίκαιρη ερώτηση του βουλευτή Α. Παπαδόπουλου σχετικά με την αναβίωση του άρθρου 44 του ν.3763 (Α80) με σκοπό την προώθηση αυτοσύμβασης στη σύνταξη οριστικού συμβολαίου από προσύμφωνα μεταβίβασης ακινήτων (29.7.2016).\nΠΡΟΕΔΡΕΥΩΝ (Νικήτας Κακλαμάνης): Προχωρούμε στην τελευταία ερώτηση που θα απαντήσει ο κ. Αλεξιάδης. Είναι η πέμπτη με αριθμό 1155/19-7-2016 επίκαιρη ερώτηση του δεύτερου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου (Σάκη) Παπαδόπουλου προς τον Υπουργό Οικονομικών, σχετικά με την αναβίωση του άρθρου 44 του ν.3763, με σκοπό την προώθηση αυτοσύμβασης στη σύνταξη οριστικού συμβολαίου από προσύμφωνα μεταβίβασης ακινήτων.\nΚύριε Παπαδόπουλε, έχετε τον λόγο.\nΑΘΑΝΑΣΙΟΣ (ΣΑΚΗΣ) ΠΑΠΑΔΟΠΟΥΛΟΣ: Ευχαριστώ, κύριε Πρόεδρε.\nΚύριε Υπουργέ, μια απλή ρύθμιση ζητά η επίκαιρη ερώτηση που κατέθεσα. Νομίζω ότι στην περίπτωση της δημιουργίας προσυμφώνου -που είναι πάρα πολλές οι οποίες δεν μπορούν να ολοκληρωθούν για πολλούς λόγους μέσα στους οποίους είναι και το ότι είχαν συνταχθεί πριν από πολλά χρόνια- υπάρχει και η περίπτωση της αποβίωσης ορισμένων από τους πωλητές ή οι κληρονόμοι τους να είναι πάρα πολύ δύστροποι, δύσκολοι, να μην θέλουν να προχωρήσουν σε συμβιβασμούς για να οριστικοποιηθούν τα συμβόλαια.\nΚαι υπάρχει η δυνατότητα οριστικής ρύθμισης με την αναβίωση του άρθρου 44 του ν. 3763 με αυτοσύμβαση ή με κάποιους άλλους τρόπους που εσείς νομίζω ότι θα μπορούσατε να έχετε καταλήξει για να προκύψει αυτή η αναγκαία ρύθμιση.\nΘα ήθελα, λοιπόν, να ξέρω τι σκέφτεστε για να υπάρξει αυτή η οριστικοποίηση αυτών των προσυμφώνων.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Κύριε Βουλευτά, αναγνωρίζουμε το πρόβλημα.\nΒεβαίως, είχε δοθεί από το ελληνικό Δημόσιο προθεσμία σχεδόν τριών ετών, για να τακτοποιηθούν αυτά τα θέματα. Καταθέτω για τα Πρακτικά αναλυτικές απαντήσεις της Διεύθυνσης Εισπράξεων του Υπουργείου Οικονομικών και της Διεύθυνσης Εφαρμογής Φορολογίας Κεφαλαίου που αναφέρεται πάνω σε αυτό το θέμα.\nΌπως ξέρετε και εσείς λόγω ιδιότητας σας, όταν γίνεται μια μεταβίβαση απαιτείται να προσκομίζονται από τον πωλητή διάφορα πιστοποιητικά, όπως πιστοποιητικό φόρου κληρονομιάς, δωρεάς, πιστοποιητικό ΕΝΦΙΑ, αποδεικτικό φορολογικής ενημερότητας κ.λπ. Δημιουργεί πρόβλημα το να συνταχθούν συμβόλαια χωρίς το σύνολο αυτών των δικαιολογητικών.\nΚαι όπως με ενημερώνουν οι υπηρεσίες, εν όψει των ανωτέρω και λαμβανομένης υπόψιν της παρούσης οικονομικής συγκυρίας είχε δοθεί μια τριετής περίοδος για την οριστικοποίηση όλων αυτών των παλαιών προσυμφώνων και δεν είναι δυνατόν να δίνουμε συνεχείς τέτοιες παρατάσεις. Οι συνεχείς παρατάσεις δημιουργούν ένα προηγούμενο, για να ξαναέχουμε τέτοια φαινόμενα. Δηλαδή, δίνουμε κάθε φορά τη δυνατότητα ότι, ναι, θα δώσουμε μία παράταση και άρα θα ξαναέχουμε τέτοια φαινόμενα.\nΚαι η μη προσκόμιση των απαιτούμενων πιστοποιητικών από τους κατόχους ακινήτων, με προβληματικούς ή ανύπαρκτους τίτλους πολλές φορές, εγκυμονεί κινδύνους για το Δημόσιο και μάλλον απώλεια φορολογικών εσόδων και δίνει μια αίσθηση στον πολίτη ότι θα παγιώσουμε μια ανορθόδοξη τακτική, ενώ στο θέμα των ακινήτων με την ολοκλήρωση του κτηματολογίου και την εφαρμογή του περιουσιολογίου, θέλουμε να κλείσουμε αυτές τις εκκρεμότητες που έχουμε σε σχέση με ιδιοκτησίες ακινήτων και με όλα αυτά τα πράγματα, τα οποία μας ταλαιπώρησαν και χάσαμε πάρα πολλά φορολογικά έσοδα.\nΗ αναβίωση της ρύθμισης αποτελεί άνιση μεταχείριση των ευνοούμενων με αυτή τη ρύθμιση και των φορολογούμενων εκείνων που συνέταξαν τα οριστικά συμβόλαια μέσα στις νόμιμες προθεσμίες και πλήρωσαν τους αναλογούντες φόρους. Όπως με ενημερώνει δε η Διεύθυνση Εισπράξεων, αν στο προσύμφωνο έχει τεθεί το δικαίωμα της αυτοσύμβασης, ο εκ προσυμφώνου αγοραστής νομιμοποιείται να ζητήσει και να λάβει αποδεικτικό ενημερότητας του εκ προσυμφώνου πωλητή, εφόσον βέβαια συντρέχουν στο πρόσωπο του πωλητή οι προϋποθέσεις χορήγησης του αποδεικτικού.\nΌπως αντιλαμβάνεστε, λοιπόν, αυτήν την περίοδο το Υπουργείο Οικονομικών μπροστά στις μεγάλες αλλαγές που έχουμε με την ολοκλήρωση του Κτηματολογίου και την εφαρμογή του Περιουσιολογίου, δεν εξετάζει την παράταση αυτής της διαδικασίας.\nΠΡΟΕΔΡΕΥΩΝ (Νικήτας Κακλαμάνης): Τον λόγο έχει ο κ. Παπαδόπουλος.\nΑΘΑΝΑΣΙΟΣ (ΣΑΚΗΣ) ΠΑΠΑΔΟΠΟΥΛΟΣ: Κατανοώ την επιχειρηματολογία, αλλά με ευαισθητοποίησαν στο να υποβάλω αυτήν την επίκαιρη ερώτηση γιατί υπάρχει η απόλυτη λογική.\nΤα προσύμφωνα είχαν συνταχθεί πριν από την 3η Δεκεμβρίου του 2000 και πάρα πολλοί από τους πωλητές μπορεί να έχουν αποβιώσει. Υπάρχει, δηλαδή, η αναγκαιότητα να καταλήξουμε σε έναν νόμιμο τρόπο δημιουργίας οριστικών συμβολαίων, γιατί δεν γίνεται διαφορετικά.\nΝομίζω, λοιπόν, ότι είναι πολύ απλό αυτό το ζήτημα να κατανοήσει το Υπουργείο Οικονομικών σε αυτά τα προσύμφωνα -στα οποία για αντικειμενικούς λόγους δεν κατορθώθηκε να γίνει και αφορούν πριν την 3η Δεκεμβρίου του 2000- να υπάρξει η κατάληξη σε οριστικά συμβόλαια. Αυτό το απλό ζήτημα είναι.\nΠΡΟΕΔΡΕΥΩΝ (Νικήτας Κακλαμάνης): Λακωνικός ο συνάδελφος.\nΝα ακούσουμε λακωνική απάντηση τώρα.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Είχε δοθεί παράταση μέχρι 27/05/2010 για να τακτοποιηθούν, για περίπου τρία χρόνια ήταν αυτή η διαδικασία.\nΑυτή τη στιγμή με τα δεδομένα που έχουμε δεν εξετάζουμε αναβίωση αυτής της ρύθμισης. Βεβαίως, επανεξετάζουμε το θέμα για το τι θα γίνει με τα ακίνητα και θα δούμε και αυτό το ζήτημα.\nΌμως, αυτήν την περίοδο αναβίωση αυτής της ρύθμισης με βάση κιόλας τις εξελίξεις που έχουμε με τα Ε9, με το Κτηματολόγιο, με το Περιουσιολόγιο, δεν την εξετάζουμε.\nΠΡΟΕΔΡΕΥΩΝ (Νικήτας Κακλαμάνης): Ευχαριστούμε, κύριε Αλεξιάδη.\nΑναρτήθηκε από Αλεξιάδης Τρύφων στις 2:44 π.μ. Δεν υπάρχουν σχόλια:\nΑπάντηση του Αναπληρωτή Υπουργού Οικονομικών Τρ. Αλεξιάδη σε επίκαιρη ερώτηση του βουλευτή Ε. Παναγούλη σχετικά με πρόσφατα δημοσιεύματα περί αδήλωτης δραστηριότητας ελληνικών στοιχηματικών διαδικτυακών εταιριών (15.7.2016)\nΕπόμενη είναι η τέταρτη με αριθμό 1113/11-7-2015 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με πρόσφατα δημοσιεύματα περί αδήλωτης δραστηριότητας ελληνικών στοιχηματικών διαδικτυακών εταιρειών.\nΕΥΣΤΑΘΙΟΣ (ΣΤΑΘΗΣ) ΠΑΝΑΓΟΥΛΗΣ: Κύριε Πρόεδρε, θα μου επιτρέψετε, πριν μπω στην ερώτηση που έχω κάνει στο Υπουργείο Οικονομικών, να αναφερθώ σε δυο θλιβερές επετειακές ιστορικές στιγμές που αφορούν τον ελληνισμό.\nΗ μία είναι η κυπριακή τραγωδία, γιατί πριν σαράντα δύο χρόνια σαν σήμερα, στις 15 Ιουλίου 1974, έγινε η τουρκική εισβολή στην Κύπρο. Δυστυχώς, καμία απόφαση του ΟΗΕ μέχρι σήμερα δεν έχει εκπληρωθεί.\nΚαι η άλλη που τη ζήσαμε μαζί, κύριε Πρόεδρε, ως έφηβοι ήταν το βασιλικό πραξικόπημα στις 15 Ιουλίου 1965.\nΚαι τώρα μπαίνω στην καθ’ εαυτή ερώτηση. Είναι γνωστό, κύριε Πρόεδρε –και το γνωρίζει πολύ καλά ο κύριος Υπουργός και ιδιαίτερα ο κ. Αλεξιάδης- ότι περισσότερες από είκοσι τέσσερις διαδικτυακές στοιχηματικές εταιρείες βρίσκονται στο ίντερνετ και διαφεύγουν δισεκατομμύρια ευρώ, κύριε Υπουργέ –και το λέω ακριβώς, δισεκατομμύρια ευρώ- σε αυτές τις εταιρείες.\nΚαι για του λόγου το αληθές, το 2012, κύριε Πρόεδρε, είχα κάνει ερώτηση στους προκατόχους του κ. Αλεξιάδη, στην προηγούμενη κυβέρνηση, για τα κέρδη και για τις εισπράξεις που είχε ο ΟΠΑΠ εδώ. Από το 2007 –ακούστε τα αυτά, κύριε Αλεξιάδη- μέχρι το 2012 ήταν περισσότερες οι εισπράξεις, οι πωλήσεις του ΟΠΑΠ από 5 δισεκατομμύρια ευρώ τον χρόνο. Επί πέντε χρόνια ήταν 25 δισεκατομμύρια. Και τα καθαρά κέρδη –με το πάρτι που γινόταν στον ΟΠΑΠ εκείνες τις εποχές- ήταν 3 δισεκατομμύρια ευρώ.\nΑπό αναλυτές, από έγκριτα περιοδικά και εφημερίδες, όπως είναι τα «Επίκαιρα», η εφημερίδα «Δημοκρατία» μαθαίνουμε ότι τώρα είναι μεγαλύτερος ο στοιχηματισμός που γίνεται μέσω του ίντερνετ και έχετε ομολογήσει εδώ σε προηγούμενη ερώτησή που σας είχε γίνει ότι η φορολογία αυτών των εταιρειών το 2012 ήταν 31.000 ευρώ, το 2013 ήταν 5.000 ευρώ περίπου και το 2014 ήταν 27.000 ευρώ, όταν ο ΟΠΑΠ σε ανάλογες περιόδους είχε πληρώσει 1,5 δισεκατομμύρια στο κράτος στην τριετία.\nΓνωρίζετε, κύριε Υπουργέ, ότι στη συγκυρία που ζούμε σήμερα -που έχετε φορολογήσει ό,τι πετάει, ό,τι κινείται, που η Κυβέρνησή σας έχει εξαθλιώσει τον ελληνικό λαό, που καθημερινά, κάθε μήνα βλέπει ο συνταξιούχος και ο μισθωτός να του κόβονται 5,10, 15, 20 ευρώ- έρχεστε εσείς και αφήνετε ανεξέλεγκτες αυτές τις εταιρείες.\nΘα μου πείτε «μα, τι να κάνουμε;». Θα σας το πω, κύριε Υπουργέ. Να φράξετε το διαδίκτυο, όπως έχει κάνει η Αμερική, ώστε να μην μπορούν να παίξουν σε αυτές τις εταιρείες, οι οποίες έχουν περίεργους, κύριε Πρόεδρε, φορολογικούς παραδείσους: Νήσοι Φερόε, Μαλαισία, Μάλτα. Μάλιστα ο Πρωθυπουργός της Μάλτας πριν από λίγο καιρό είχε κατηγορηθεί ότι συμμετείχε σε τέτοια εταιρεία.\nΠΡΟΕΔΡΕΥΩΝ (Σπυρίδων Λυκούδης): Συνάδελφε, να τα δούμε λίγο στη δευτερολογία τα υπόλοιπα, γιατί ήδη έχουμε ξεφύγει.\nΕΥΣΤΑΘΙΟΣ (ΣΤΑΘΗΣ) ΠΑΝΑΓΟΥΛΗΣ: Θα τελειώσω, κύριε Πρόεδρε. Είναι μεγάλο το θέμα. Και όταν βλέπουμε ότι μόλις εχθές βάζουν καινούρια φορολογία στα αυτοκίνητα από το 2017 και βλέπουμε ότι ξεφεύγουν κάθε χρόνο, φοροδιαφεύγουν και χάνονται δισεκατομμύρια, ενώ θα μπορούσε να τα συλλάβει. Η φοροδιαφυγή που γίνεται από αυτές τις εταιρείες, κύριε Υπουργέ, είναι δύο ΕΝΦΙΑ τον χρόνο. Αυτή είναι η πραγματικότητα.\nΘα επανέλθω, κύριε Πρόεδρε.\nΚύριε Βουλευτά, θα συμφωνήσω μαζί σας στην ανάλυση για τα προβλήματα που έχει το ελληνικό δημόσιο από τις συγκεκριμένες εταιρείες.\nΔεν συμφωνώ στα όσα είπατε για τα θέματα των ελέγχων. Θα καταθέσω συγκεκριμένα στοιχεία. Δεν συμφωνώ, επίσης, και όσον αφορά το ζήτημα που θέσατε, ότι βάζουμε παραπάνω φορολογία στα αυτοκίνητα. Μην παρασύρεστε από δελτία ειδήσεων των «8» και από ορισμένα μέσα μαζικής ενημέρωσης, που ακόμα και το πρωί όταν βγαίνει ο ήλιος, προσπαθούν να πείσουν ότι είναι νύχτα γιατί έτσι τους βολεύει για να χτυπήσουν την Κυβέρνηση. Μην παρασυρθείτε από αυτά.\nΔιαβάστε ακριβώς τον νόμο. Θα έχουμε τη δυνατότητα την επόμενη εβδομάδα να συζητήσουμε το νομοσχέδιο αυτό, στο οποίο, για παράδειγμα, αυτό που κάνουμε για τα αυτοκίνητα είναι να τα κατατάσσουμε όχι με βάση την ημερομηνία που ήρθαν στην Ελλάδα τα μεταχειρισμένα, αλλά με βάση την ημερομηνία που κυκλοφόρησαν στην Ευρώπη. Αυτό δεν είναι επιβάρυνση. Ελάφρυνση είναι. Να το πούμε αυτό.\nΔεν θα το ακούσετε βέβαια σε πολλά δελτία ειδήσεων. Δεν θα το διαβάσετε σε κάποια συγκεκριμένα sites, ακόμα και σε έγκριτα οικονομικά sites, που ενημερώνουν για την πορεία των τραπεζών και των επιχειρήσεων κ.λπ. Δεν θα το ακούσετε αυτό. Είναι, όμως, πραγματικότητα. Το ξαναλέω: Δεν αναφέρομαι στο σύνολο του Τύπου, διότι υπάρχουν μέσα μαζικής ενημέρωσης που τιμούν τον ρόλο τους και κάνουν και πολύ καλά τη δουλειά τους, κάνοντας και κριτική στην Κυβέρνηση. Κριτική θέλουμε. Παραπληροφόρηση δεν θέλουμε.\nΣε ό,τι αφορά την ουσία του ερωτήματος, υπάρχουν δύο σκέλη. Το ένα σκέλος είναι το θέμα της αδειοδότησης των εταιρειών αυτών. Αυτήν τη στιγμή οι εταιρείες λειτουργούν με βάση έναν νόμο του 2011. Δεν κάθονται στα έδρανα των Υπουργών της Κυβέρνησης ΣΥΡΙΖΑ – ΑΝΕΛ αυτοί που έφεραν αυτό το θεσμικό πλαίσιο. Σε άλλα έδρανα κάθονται και κάποια στιγμή πρέπει να απαντήσουν εδώ πέρα για το θεσμικό πλαίσιο αυτό, το οποίο εμείς κληρονομήσαμε και καθυστερήσαμε να το αλλάξουμε και πρέπει να το αλλάξουμε. Με βάση, λοιπόν, αυτό το θεσμικό πλαίσιο μπορεί μια εταιρεία να έχει εγκατεστημένη τη φορολογική της έδρα στο εξωτερικό, να έχει εγκατεστημένο τον server της και όλα τα μηχανήματά της στο εξωτερικό και στην ουσία να κοροϊδεύει το ελληνικό δημόσιο, διότι πολύ σωστά είπατε, με βάση τα στοιχεία της απάντησης που είχα δώσει στην αντίστοιχη ερώτηση στις 7 Ιανουαρίου, ότι γι’ αυτά τα θέματα είχα δώσει όλα τα στοιχεία, όπου φαινόταν το ποια είναι η μικρή φορολογική επιβάρυνση αυτών των επιχειρήσεων.\nΔύο ζητήματα υπάρχουν λοιπόν. Το ένα είναι το ζήτημα της αδειοδότησης, το οποίο δεν είναι δική μου αρμοδιότητα, είναι αρμοδιότητα άλλου Υπουργού και πρέπει να προχωρήσει η αδειοδότηση, να πάμε στο οριστικό καθεστώς, να ξεκαθαρίσουμε πώς ακριβώς θα λειτουργούμε και να σταματήσει αυτή η διαδικασία της προσωρινότητας των είκοσι τεσσάρων εταιρειών, που είναι μια κοροϊδία για τα έσοδα του ελληνικού δημοσίου και δημιουργεί και ένα σωρό προβλήματα και δεν μπορούμε να τα ελέγξουμε δυστυχώς γιατί βασίζονται σε εκείνο τον νόμο. Ένα λοιπόν είναι το θέμα της αδειοδότησης.\nΠάμε τώρα στο θέμα του φορολογικού ελέγχου. Δεν θα συμφωνήσω μαζί σας ότι δεν κάνουμε τίποτα στα θέματα φορολογικού ελέγχου. Ίσα ίσα θεωρώ ότι έχουμε κάνει ό,τι μπορούμε, στο πλαίσιο βέβαια του νόμου, διότι ο νόμος είναι συγκεκριμένος. Δεν μπορούμε να κάνουμε τα πάντα. Θα δείτε από έγγραφο της Διεύθυνσης Ελέγχων ότι έχουμε κάνει ό,τι είναι δυνατόν για να δρομολογήσουμε φορολογικούς ελέγχους. Θα δείτε στα Πρακτικά το έγγραφο του Υπουργείου Οικονομικών, το οποίο έχει δημοσιοποιηθεί μάλιστα από τις 22 Απριλίου, όπου έχουμε μέσα τις είκοσι τέσσερις εταιρείες στις οποίες έχουμε ξεκινήσει φορολογικό έλεγχο.\nΘα δείτε μέσα έγγραφο της Αρχής Καταπολέμησης και Νομιμοποίησης Εσόδων και τι αναφέρει. Θα δείτε έγγραφο της ΔΙΠΑΕΕ, η οποία αναφέρει για τον έλεγχο που έχει ξεκινήσει πριν από την εντολή ελέγχου, όπως ανέφερα πριν, σε συγκεκριμένες εταιρείες γι’ αυτά τα θέματα. Θα δείτε, επίσης, έγγραφο του ΣΔΟΕ που έχει ξεκινήσει κι αυτό, στον τομέα των αρμοδιοτήτων του, έλεγχο.\nΆρα, για να συνοψίσω. Το θέμα της διακοπής του προσωρινού καθεστώτος και το να πάμε στην οριστική αδειοδότηση είναι κάτι που είναι μπροστά μας και πρέπει να γίνει τάχιστα, για να κλείσει αυτό το θέμα.\nΤο θέμα των φορολογικών ελέγχων έχει ήδη ξεκινήσει, με τη μεγαλύτερη ταχύτητα που μπορούμε να έχουμε και με την επιστράτευση όλων των δυνάμεων που έχει το Υπουργείο Οικονομικών -δεν είναι ανεξάντλητες- σε φορολογικό και ελεγκτικό επίπεδο.\nΚύριε συνάδελφε, έχετε τον λόγο, για τρία λεπτά.\nΕΥΣΤΑΘΙΟΣ ΠΑΝΑΓΟΥΛΗΣ: Κύριε Υπουργέ, δεν μένω απόλυτα ικανοποιημένος από την απάντησή σας.\nΠράγματι, σωστά είπατε ότι το 2011 έγινε αυτή η απαράδεκτη διάταξη. Εσείς και η Κυβέρνηση σας, η οποία κοντεύει δύο χρόνια στην εξουσία, τι έχετε κάνει για να καταργήσετε αυτή τη διάταξη; Απολύτως τίποτα. Και θα ήθελα να μου πείτε ποιοι Έλληνες εμπλέκονται σε αυτές τις στοιχηματικές εταιρείες, οι οποίοι αποκομίζουν εκατοντάδες εκατομμύρια και δισεκατομμύρια.\nΓιατί εγώ προσωπικά πιστεύω και από τα στοιχεία που έχουν γραφτεί –άλλα μπορεί να είναι σωστά, άλλα όχι- ότι τα έσοδα των είκοσι τεσσάρων αυτών –που δεν είναι μόνο είκοσι τέσσερις, είναι πολύ περισσότερες- εταιρειών υπερβαίνουν τα έσοδα του ΟΠΑΠ.\nΚι ερχόμαστε εμείς, όπως είπα προηγουμένως, να πετσοκόβουμε τα λαϊκά στρώματα, να πουλάμε την ΤΡΑΙΝΟΣΕ αντί 45.000.000 ευρώ. Μέχρι, κύριε Πρόεδρε, υπάρχει περίπτωση να βρικολακιάσει και να αναστηθεί ο Χαρίλαος Τρικούπης. Πωλήθηκε η ΤΡΑΙΝΟΣΕ αντί 45.000.000 ευρώ. Τα 45.000.000 ευρώ, κύριε Υπουργέ, θα μπορούσαν να είχαν βρεθεί σε μια εβδομάδα από τη φορολογία αυτών των ασύδοτων στοιχηματικών εταιρειών.\nΓνωρίζετε, κύριε Πρόεδρε, ότι τα τεσσερισήμισι χιλιάδες πρακτορεία που λειτουργούν σε όλη την Ελλάδα και απασχολούν περίπου είκοσι χιλιάδες εργαζόμενους έχουν υποστεί βαριά φορολογία; Έχουν υποστεί βαριά φορολογία, γιατί τους φορολογείτε με 70% περίπου. Νομίζω, λοιπόν, ότι πρέπει να βρεθεί τρόπος άμεσα και αποφασιστικά να καταργηθεί ο νόμος του 2011.\nΚαι θέλω να μου πείτε, επειδή μου διαφεύγει αυτή τη στιγμή από τη μνήμη, ποιος ήταν ο Υπουργός που έφερε αυτό τον νόμο. Πιστεύω ότι εσείς θα το θυμάστε, γιατί θα το έχετε και μπροστά σας.\nΤελειώνοντας, κύριε Πρόεδρε, θέλω να πω ότι οι στοιχηματικές εταιρείες σήμερα ζημιώνουν το ελληνικό δημόσιο, τον ελληνικό προϋπολογισμό, με δισεκατομμύρια ευρώ. Μην σας φαίνεται παράξενο, κύριε Υπουργέ. Σας διάβασα τα στοιχεία που μου είχαν δώσει το 2012 οι προηγούμενοι κάτοικοι του Υπουργείου Οικονομικών και που ήταν 25.000.000.000 ευρώ στα πέντε χρόνια οι εισπράξεις, οι πωλήσεις του ΟΠΑΠ. Ανάλογες είναι και σήμερα.\nΔεν έχετε, λοιπόν, καμιά δικαιολογία. Μπορείτε να ανακαλέσετε τον νόμο του 2011 προηγούμενου προκατόχου σας Υπουργού. Μπορείτε προσωρινά –προσέξτε το αυτό- να φράξετε αυτές τις εταιρείες. Πώς ο Αμερικανός πολίτης δεν μπορεί να παίξει μέσω διαδικτύου; Και τι θα συμβεί αν το κάνετε αυτό;\nΘα αυξηθούν τα κέρδη στον ΟΠΑΠ και θα εισπράττετε τη φορολογία που αναλογεί.\nΘέλω να μου πείτε κάτι, γιατί δεν θυμάμαι τον αριθμό, ότι ο ΟΠΑΠ το 2015 πλήρωσε φόρους γύρω στα 700 εκατομμύρια στο ελληνικό Δημόσιο. Αληθεύει αυτό; Άραγε, αν καταργήσουμε αυτές τις στοιχηματικές εταιρείες, ο φόρος που θα δίνει ο ΟΠΑΠ, γιατί θα αυξηθούν και οι εισπράξεις του, θα είναι 1,5 δισεκατομμύριο.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Θα ήθελα να ξαναπώ, κύριε Βουλευτά, ότι η αρμοδιότητα για το συγκεκριμένο θέμα δεν είναι δική μου. Άρα, για όλα φταίει ο Αλεξιάδης, το έχουμε ακούσει πάρα πολλές φορές αυτό, αλλά…\nΕΥΣΤΑΘΙΟΣ (ΣΤΑΘΗΣ) ΠΑΝΑΓΟΥΛΗΣ: Δεν είπα ότι φταίτε εσείς.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Ναι, αλλά επανέρχεστε στο θέμα των αδειών.\nΤο θέμα της άδειας για το διαδικτυακό στοίχημα δεν είναι στις αρμοδιότητές μου. Είναι αρμοδιότητα άλλου Υπουργού, οπότε δεν μπορώ εγώ να μιλήσω για αυτό το θέμα -τη γενική κατεύθυνση της Κυβέρνησης σας την έδωσα- ούτε μπορούμε να προχωρήσουμε σε αυτό που είπατε, να φράξουμε το διαδίκτυο ή να κάνουμε κάτι τέτοιο, διότι λειτουργούν με βάση ένα νομοθέτημα που ψήφισε η Ελληνική Βουλή. Ξέρετε πολύ καλά και ποιοι το ψήφισαν και ποιοι το υπερασπίστηκαν και ποιοι θα έρθουν την επόμενη εβδομάδα να μας καταγγέλλουν για αυτά τα πράγματα.\nΑς το ξεπεράσουμε όμως αυτό. Δεν έχουμε δυνατότητα να δώσουμε τα ονόματα ποιοι Έλληνες είναι από πίσω, διότι είναι νομικά πρόσωπα που είναι εγκατεστημένα στο εξωτερικό. Είναι, δηλαδή, εταιρείες που είναι εγκατεστημένες στο εξωτερικό. Διότι αυτό έδινε τότε το σπουδαίο και το τρανό νομοθέτημα, άρα δεν έχουμε δυνατότητα να δώσουμε το ποιοι Έλληνες είναι από πίσω.\nΒεβαίως, είμαστε πολύ μικρή χώρα, γνωριζόμαστε πλέον όλοι και ξέρουμε πολύ καλά το τι γίνεται. Δεν αδικώ αυτούς τους επιχειρηματίες οι οποίοι επέλεξαν αυτή την οδό για να κάνουν αυτή τη δουλειά, διότι αυτό ήταν το πλαίσιο του νόμου. Απλώς για ορισμένους ξέρουμε, αλλά για κάποιους άλλους δεν ξέρουμε καθόλου ποιοι είναι πίσω από κάποιες εταιρείες.\nΣε ό,τι αφορά στα ζητήματα με τα πρακτορεία του ΟΠΑΠ, είμαστε σε διαρκή επαφή και με τον ΟΠΑΠ και με τα πρακτορεία του ΟΠΑΠ, έχουμε διαρκή επαφή με την ομοσπονδία τους, ξέρουμε τα προβλήματά τους, είμαστε στο πλάι τους και συνεργαζόμαστε μαζί τους για όλα τα θέματα. Είναι συγκεκριμένος ο ρόλος και της Κυβέρνησης και των συνδικαλιστικών εκπροσώπων τους. Έχουμε συμφωνίες και διαφωνίες, αλλά είμαστε σε συνεργασία και γνωρίζουμε πολύ καλά τα προβλήματα και τα θέματα και της υπερφορολόγησης που έχουν και τα προβλήματα του ανταγωνισμού και μια σειρά από άλλα προβλήματα.\nΣε σχέση με τα έσοδα από τον ΟΠΑΠ, δεν έχω μαζί μου τα στοιχεία, αλλά βεβαίως και η φορολογική επιβάρυνση του ΟΠΑΠ δείχνει ότι το τι θα μπορούσαμε να έχουμε είτε από τον φόρο στο εισόδημα, είτε από τον φόρο στα τυχερά παιχνίδια, είτε από μια σειρά από άλλες φορολογίες, εάν και εκεί, στον διαδικτυακό τζόγο, υπήρχε ανάλογη νομική μορφή, εγκατάσταση στην Ελλάδα κ.λπ. Ως προς αυτό, σας είπα και πριν ότι έχουμε καθυστερήσει, πρέπει να το πάμε πιο γρήγορα και να το κλείσουμε.\nΘέλω, όμως, να πω τελειώνοντας το εξής. Σε ό,τι αφορά αυτό που είπατε και ορισμένες φορές ακούγεται σε αυτή την Αίθουσα, το έχω απαντήσει, αλλά θα το ξαναπώ, για να μη δημιουργηθούν εντυπώσεις. Ακούγεται μια άποψη «τι κάνετε για τη φοροδιαφυγή, τι κάνετε για το λαθρεμπόριο».\nΓια το λαθρεμπόριο δεν θα μιλήσω σήμερα. Θα έχουμε όλη την επόμενη εβδομάδα να δώσουμε όλα τα στοιχεία και να μιλήσουμε. Όμως, για τη φοροδιαφυγή θα ήθελα να σας θυμίσω ότι το 2015 έκλεισε με πλεόνασμα και το 2016, το πρώτο εξάμηνο, έχουμε 930 εκατομμύρια πάνω από τον στόχο του προϋπολογισμού, σε μια περίοδο που γνωρίζουμε πολύ καλά ποια είναι η φοροδοτική ικανότητα των πολιτών και των επιχειρήσεων, που ξέρουμε πολύ καλά τι γίνεται με την αγοραστική δύναμη των πολιτών, με την κίνηση στην αγορά.\nΑυτά δεν ήρθαν, επειδή στο Υπουργείο Οικονομικών βάλαμε μηχανήματα και τυπώνουμε ευρώ. Δεν ήρθαν από εκεί. Αυτά έρχονται από μεγάλες υποθέσεις φοροδιαφυγής και λαθρεμπορίου, έρχονται από μεγάλους ελέγχους, έρχονται από εκεί που μπορούμε να κάνουμε κάτι.\nΣτα ζητήματα φοροδιαφυγής, λαθρεμπορίου και διαφθοράς, το κριτήριο δεν είναι κάθε φορά να συγκρίνεις αυτό που έχει γίνει με κάτι ιδεατό που έχεις στο μυαλό σου και να λες «είναι λίγο ή πολύ, καλό ή κακό», αλλά πρέπει κάθε φορά να λες «τι μπορούσα να κάνω και το τι έκανα». Αυτό είναι το κριτήριο. Το κριτήριο του τι μπορούσαμε να κάνουμε στα ζητήματα φοροδιαφυγής, λαθρεμπορίου, διαφθοράς και αν πέσαμε έστω και έναν πόντο κάτω από αυτά που έγιναν.\nΤα αποτελέσματα δείχνουν ότι είμαστε πάρα πολύ πάνω από τον στόχο.\nΑναρτήθηκε από Αλεξιάδης Τρύφων στις 6:44 π.μ. Δεν υπάρχουν σχόλια:\nΑπάντηση του Αναπληρωτή Υπουργού Οικονομικών Τρ. Αλεξιάδη σε επίκαιρη ερώτηση του βουλευτή Α. Λοβέρδου σχετικά με την διάταξη για τα δικαιώματα του φορολογουμένου (15.7.2016)\nΑκολουθεί η τρίτη 1121/11-7-2016 επίκαιρη ερώτηση του δεύτερου κύκλου του Βουλευτή Β’ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Οικονομικών, σχετικά με την αντισυνταγματική διάταξη για τα δικαιώματα του φορολογούμενου.\nΟ κ. Λοβέρδος έχει το λόγο για δύο λεπτά για να πρωτολογήσει.\nΑΝΔΡΕΑΣ ΛΟΒΕΡΔΟΣ: Ευχαριστώ κύριε Πρόεδρε.\nΞεκινώντας, θέλω να εκφράσω τη θλίψη, την οργή και την αγανάκτηση όλων τω μελών και των στελεχών της Δημοκρατικής Συμπαράταξής για το τραγικό γεγονός χθες στη Γαλλία. Και να υπογραμμίσω, κύριε Πρόεδρε, ότι το φαινόμενο αυτό της τυφλής βίας, της αιματηρής βίας, θα συνεχιστεί. Θα έχει κέντρο αναφοράς, όπως όλα δείχνουν, την Ευρώπη και θα συνδυάζεται με όλα τα αίτια που προκαλούν την προσφυγιά και τη μετανάστευση σε χώρες της Ασίας και της περιοχής Μένα. Δεν πρόκειται να σταματήσει. Τα θύματα είναι και θα είναι πολλά. Η Δύση πρέπει κάπως να ξανασκεφτεί το θέμα της τρομοκρατίας, τα αίτιά της και να ληφθούν οι σχετικές πρωτοβουλίες. Δεν μπορεί να είμαστε θεατές και παρατηρητές και να μας αρκεί ότι εκφράζουμε τα συλλυπητήριά μας.\nΤώρα, σε σχέση με την ερώτησή μου. Κύριε Υπουργέ, τι πράγματα είναι αυτά; Καταθέσατε ρύθμιση όπου φορολογικός επανέλεγχος -είναι στο σχέδιο νόμου τώρα- διατάσσεται από τη διοίκηση και επιτρέπεται μόνο αν είναι σε βάρος του φορολογουμένου; Και αν έχει δίκιο ο φορολογούμενος; Η φορολογική διοίκηση δεν πρέπει να το επανεξετάσει; Είναι τόσο άψογες οι υπηρεσίες μας που λάθη γίνονται μόνο σε βάρος του δημοσίου και όχι σε βάρος των φορολογουμένων; Γνωρίζετε το Σύνταγμα στο άρθρο 4, παρ. 1 και 5 τι ορίζει για την ισότητα των πολιτών απέναντι στο νόμο και για τη συμμετοχή στα βάρη ανάλογα με τις δυνάμεις του καθενός; Και μάλιστα, προκύπτει από την εισηγητική έκθεση -με μια λέξη αποσαφηνίζεται που έχετε βάλει- πως σκοπός σας είναι να καλύψετε και παρελθούσες περιπτώσεις και ειδικότερα μία, που είναι θέμα χρόνου να ξεσπάσει, το οικονομικό και πολιτικό σκάνδαλο που κρύβεται από πίσω.\nΕνημερώνομαι πως με αυτή τη ρύθμιση παρεμβαίνετε στο έργο της δικαιοσύνης για ανοικτές υποθέσεις, για κακουργήματα. Και ενημερώθηκα, επίσης, από το ΡΙΖΟΣΠΑΣΤΗ και από την εφημερίδα Kontra πως κάτι τέτοιο είχατε στην πρόθεσή σας και έκανα την επίκαιρη ερώτηση μήπως και σας αφυπνίσω, αν δεν ξέρετε και δεν καταθέσετε αυτήν τη διάταξη την αμαρτωλή.\nΚαι επειδή τα λόγια τα πολλά είναι φτώχια, θα διαβάσω, κύριε Πρόεδρε, τρεις σειρές από τον ΡΙΖΟΣΠΑΣΤΗ: «Τα ερωτήματα δημιουργούνται, γιατί πολλοί είναι εκείνοι που βλέπουν σε αυτή τη διάταξη», που σας λέω, «μια φωτογραφικού τύπου διάταξη που έχει ως στόχο την παροχή ασύλου σε κάποιους υπαλλήλους της εφορίας, με δεδομένο ότι αυτή την περίοδο βρίσκεται σε εξέλιξη η υπόθεση στη Βόρειο Ελλάδα, που αφορά εφοριακούς που βρίσκονται στη διαδικασία ποινικής δίωξης από εισαγγελικές αρχές, κατηγορούμενοι για παράβαση καθήκοντος, με σκοπό να προσπορίσουν σε κάποιους παράνομο όφελος και να βλάψουν άλλους».\nΠροσοχή. SOS για σας κύριε Υπουργέ, για το τι γίνεται πίσω από αυτή την αμαρτωλή διάταξη. Θα εκτεθείτε. Fair play, κύριε Αλεξιάδη, σας το ζητούν οι πολίτες. Fair play. Δεν έχουν γίνει στην περίοδό σας αυτά, αλλά εσείς πάτε να τα καλύψετε.\nΠεριμένω με αληθινή περιέργεια, πραγματική περιέργεια, όχι ρητορική περιέργεια τι θα μου πείτε.\nΣεβόμενος τις νομικές σας σπουδές -γιατί εγώ οικονομικά έχω σπουδάσει- θα ξεπεράσω το «τι πράγματα είναι αυτά» και δεν θα μπω σε μια αντιπαράθεση για αυτό το ζήτημα. Απλά, εγώ έχω μάθει νομικά μέσα από την πορεία μου στο Υπουργείο Οικονομικών και σε όσες φορολογικές υποθέσεις έχω δει. Βρίσκω εδώ ένα νόμο του 1994 κωδικοποιημένο σύμφωνα με το νόμο 4203/13. Είναι ο νόμος 2238/94. Τι λέει; Φύλλο ελέγχου, και αν ακόμη έγινε οριστικό, δεν αποκλείει την έκδοση και κοινοποίηση συμπληρωματικού φύλου ελέγχου, αν: α) από τα συμπληρωματικά στοιχεία που περιήλθαν σε γνώση του προϊσταμένου της δημόσιας οικονομικής υπηρεσίας εξακριβώνει ότι το εισόδημα του φορολογούμενου υπερβαίνει αυτό που έχει περιληφθεί στο προηγούμενο φύλο ελέγχου. Όχι αν είναι λιγότερο. Αν υπερβαίνει.\nΌμως, επειδή μας εγκαλέσατε και αφήσατε και υπονοούμενα, εάν μπείτε στον κόπο και διαβάσετε την εισηγητική έκθεση της συγκεκριμένης διάταξης, που έχει κατατεθεί και θα συζητηθεί άνετα την επόμενη βδομάδα και στην Επιτροπή και στην Ολομέλεια, λέει με σαφήνεια ότι: «Αποσαφηνίζεται ότι για τη διενέργεια επανελέγχου τα νέα στοιχεία απαιτείται να είναι σε κάθε περίπτωση επιβαρυντικά και όχι στοιχεία που θα μειώνουν τη φορολογική οφειλή που προσδιορίστηκε κατά τον αρχικό έλεγχο».\nΚύριε Λοβέρδο, δεν λέω τι γινόταν στην Ελλάδα, γιατί οι φορολογικές Υπηρεσίες έχουν μια ιστορία εδώ και ήσασταν μέλος κυβερνήσεων που έχουν συμμετοχή και συνενοχή, αν έγινε κάτι.\nΝα σας θυμίσω ότι υπήρχε «ψιλοβελονιά», όχι απλά «κεντήματα» σε ορισμένες διατάξεις που έρχονταν στη Βουλή και ότι ευνοούνταν συγκεκριμένες επιχειρήσεις ή κλάδοι ή οτιδήποτε άλλο.\nΝα σας θυμίσω, επίσης, ότι σε κάποιες περιπτώσεις επανέλεγχοι είχαν γίνει όχι για να πληρώσει περισσότερα η επιχείρηση. Υπήρχαν τέτοιες διατάξεις μέσα στη Βουλή. Έχω καταθέσει στα Πρακτικά τέτοια διάταξη.\nΕδώ, λοιπόν, τι λέει η συγκεκριμένα διάταξη; Ότι ο «Αλεξιάδης» θα μπορεί να ζητήσει επανέλεγχο για μια υπόθεση –ο «x» Αλεξιάδης, γιατί εγώ δεν έχω τη δυνατότητα να ζητήσω για καμία υπόθεση με βάση τον νόμο και σωστά δεν την έχω- αν τα νέα στοιχεία είναι επιβαρυντικά -αυτό απαιτείται σε κάθε περίπτωση- και όχι στοιχεία που θα μειώνουν τη φορολογική οφειλή.\nΑΝΔΡΕΑΣ ΛΟΒΕΡΔΟΣ: Αυτό σας λέω.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Ναι. Δηλαδή, διαφωνείτε ότι ο επανέλεγχος πρέπει να γίνεται από την Υπηρεσία μόνο εάν είναι επιβαρυντικός και όχι σε όφελος του φορολογούμενου;\nΑΝΔΡΕΑΣ ΛΟΒΕΡΔΟΣ: … (Δεν ακούστηκε)\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Μισό λεπτό. Ο φορολογούμενος -διότι αυτό λέτε- αν έχει ο ίδιος στοιχεία και ζητά επανέλεγχο, βεβαίως, και υπάρχει διαδικασία και στη Διεύθυνση Επίλυσης Διαφορών να προσκομίσει τα νέα στοιχεία και στο δικαστήριο να εξεταστούν αυτά. Όμως, εσείς θέλετε μια φορολογική διοίκηση, η οποία η ίδια θα διατάζει επανελέγχους, για να ωφεληθεί ο φορολογούμενος ή για να επιβαρυνθεί; Εμείς λοιπόν…\nΑΝΔΡΕΑΣ ΛΟΒΕΡΔΟΣ: Αν έχει άδικο;\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Μα σας είπα, αν έχει δίκιο ο φορολογούμενος, μπορεί ο ίδιος να ζητήσει επανέλεγχο. Όμως, εδώ η διάταξη αυτή πάει να καλύψει τις περιπτώσεις, όπου θα διατάζεται επανέλεγχος μόνο όταν τα νέα στοιχεία είναι επιβαρυντικά, ακριβώς για να αποφύγουμε καταστάσεις όπου ο οποιοσδήποτε θα ζητήσει επανέλεγχο σε μια υπόθεση για να ωφεληθεί ο φορολογούμενος. Αυτά τα νοσηρά φαινόμενα θέλουμε να τα κλείσουμε.\nΤώρα, σε ό,τι αφορά τις καταγγελίες που είπατε, σε καμία περίπτωση -το έχουμε αποδείξει- δεν θέλουμε να καλύψουμε κανέναν. Θα εξετάσω αμέσως, σήμερα κιόλας, τις καταγγελίες που είπατε και στην Επιτροπή Οικονομικών Υποθέσεων -Νομίζω είναι την Τρίτη; Κάτι τέτοιο ενημερώθηκα- θα έχετε πλήρη απάντηση. Δεν υπάρχει περίπτωση να κάνουμε κάτι που να καλύπτει οποιονδήποτε. Δεν υπάρχει περίπτωση.\nΠαρακαλώ, εάν υπάρχει οποιοδήποτε μέλος του Κοινοβουλίου ή οποιοσδήποτε πολίτης, που έχει να καταγγείλει κάτι συγκεκριμένο -το είπα και χθες εδώ- να μας καταγγελθεί επώνυμα, ανώνυμα, με όποιον τρόπο θέλετε. Δεν υπάρχει περίπτωση να καλύψουμε οποιονδήποτε, είτε συγγενική είτε πολιτική ή οποιαδήποτε άλλη σχέση έχουμε ή οποιοσδήποτε είναι ή οπουδήποτε είναι. Άσυλο και άβατο για τις φορολογικές υπηρεσίες δεν υπάρχει πουθενά.\nΠΡΟΕΔΡΕΥΩΝ (Σπυρίδων Λυκούδης): Μάλιστα. Κύριε Υπουργέ, στη δευτερολογία σας τα άλλα. Κύριε συνάδελφε, έχετε τον λόγο για τρία λεπτά.\nΑΝΔΡΕΑΣ ΛΟΒΕΡΔΟΣ: Κύριε Υπουργέ, δεν έχετε δει την κίνηση των πραγμάτων; Δεν ακούσατε τον Πρωθυπουργό χθες το βράδυ στην απολογία του ενώπιον του ελληνικού λαού επί τη αποχωρήσει του; Μετράτε χρόνο. Ο χρόνος μετράει ανάποδα. Και φέρνετε σε αυτή την κρίσιμη και δύσκολη περίοδο αυτή τη ρύθμιση και τολμάτε να την υπερασπίζεστε;\nΕίναι δικό σας δημιούργημα, κύριε Υπουργέ, ή των Υπηρεσιών σας; Εδώ με αυτά που λέτε, φαίνεται ότι είναι δικό σας δημιούργημα. Είναι θέμα που σας κινητοποιεί, επειδή αφορά επιχείρηση της Καβάλας; Διότι οι απατεώνες εκεί είναι στην προκειμένη περίπτωση. Πρόκειται για απάτη πολλών εκατοντάδων εκατομμυρίων.\nΔιότι πέρα από τον παραλογισμό πως ο φορολογούμενος μπορεί να ζητήσει επανεξέταση μόνο για να επιβαρυνθεί, πέρα από το αξίωμα, το αναπόδεικτο που προκαλεί και γέλιο, ότι το δημόσιο μπορεί να κάνει λάθος μόνον όταν είναι σε βάρος του πολίτη, ενώ όταν είναι υπέρ του πολίτη δεν κάνει ποτέ λάθος -αυτά τα αξιώματα είναι αξιώματα που η ζωή τα έχει απορρίψει- υπάρχει σκάνδαλο που η αναδρομικότητα της διατύπωσης της εισηγητικής έκθεσης πάει να το καλύψει.\nΜην μου πείτε πως δεν ξέρετε ποια καβαλιώτικη επιχείρηση ελέγχεται. Μη που πείτε πως δεν γνωρίζετε πως ο Προϊστάμενος Φορολογικών Υπηρεσιών Βορείου Ελλάδος που διέταξε τον έλεγχο, τον νέο έλεγχο για τη συγκεκριμένη υπόθεση, κρατείται, πως είναι προφυλακισμένος μετά από εντολή που έδωσε ο Εισαγγελέας Διαφθοράς Βορείου Ελλάδος να ελεγχθεί για σειρά υποθέσεων επί δέκα χρόνια, μεταξύ των οποίων και αυτή.\nΜη που πείτε πως δεν τα γνωρίζετε. Εγώ δεν είμαι λαϊκιστής. Έχω εδώ την απόφαση της Εισαγγελίας Πρωτοδικών Θεσσαλονίκης για δυο συγκεκριμένους υπαλλήλους που έκαναν τον επανέλεγχο της συγκεκριμένης υπόθεσης, στην οποία αναφέρομαι όχι με υπονοούμενα, αλλά με ρητή αναφορά. Απλώς δεν λέω τα ονόματα. Για παράβαση καθήκοντος παραπέμπονται αυτοί οι δύο αυτεπαγγέλτως από την Εισαγγελία Θεσσαλονίκης. Δεν τα καταθέτω. Δεν θέλω να εκθέτω τα ονόματα. Είναι κατηγορούμενοι. Δεν έχουν καταδικαστεί ακόμη. Όμως, εσείς είστε ο πολιτικός τους προϊστάμενος και φέρνετε αυτήν τη διάταξη εδώ;\nΜη μου πείτε πως θέλετε από εμάς πληροφορίες, διότι, όπως μας λέτε τώρα εδώ, δεν γνωρίζετε την πολιτική προέκταση αυτού του οικονομικού σκανδάλου, που μάλιστα παίχτηκε και από τον ΣΥΡΙΖΑ προεκλογικά, κατά τη διάρκεια και πριν τις εκλογές του Σεπτεμβρίου. Τα ξέρετε αυτά. Δεν θέλετε από μένα πληροφόρηση. Τα ξέρετε καλά.\nΕπειδή πολλά συμβαίνουν στη βόρειο Ελλάδα σε σχέση με τη συγκεκριμένη υπόθεση, αλλά και με άλλες -και πολύ καλά έχει κάνει η Δικαιοσύνη εκεί και οι αρμόδιοι εισαγγελείς διαφθοράς και έχουν κινητοποιηθεί- μην κάνετε το λάθος και κρατήσετε αυτήν τη διάταξη. Να έχετε, τουλάχιστον, τη στοιχειώδη πολιτική εξυπνάδα να την αποσύρετε.\nΕλπίζω, αν εσείς δεν έχετε αυτήν τη στοιχειώδη πολιτική εξυπνάδα να την αποσύρετε, κάποιος προϊστάμενός σας ή η Γραμματεία της Κυβέρνησης να ακούσει αυτήν τη συζήτηση και να ενδιαφερθεί. Δεν θα μείνει εδώ. Θα τα ακούσετε και από αλλού. Υπάρχουν και άλλα κόμματα τα οποία έχουν κινητοποιηθεί για την υπόθεση αυτή. Φροντίστε να μην εκτεθείτε.\nΣε ό,τι αφορά τα περίφημα δικαιώματα του φορολογουμένου, που θα του παραμείνουν στα χέρια, προκειμένου να αντιμετωπίσει αυτά τα θέματα, κύριε Υπουργέ, μην αστειεύεστε με τον πόνο των ανθρώπων. Τον σπρώχνετε στη Δικαιοσύνη. Στη Δικαιοσύνη, όμως, ο φορολογούμενος θέλει χρόνο για να βρει το δίκιο του και θέλει και χρήματα. Μην το κάνετε αυτό. Είστε λάθος. Η διοίκηση μπορεί να σφάλλει και όταν πρόκειται για την εξυπηρέτηση των συμφερόντων του δημοσίου, μα και όταν πρόκειται για την εξυπηρέτηση των συμφερόντων του φορολογουμένου. Ίσες αποστάσεις κρατάει ο πολιτικός απέναντι σ’ αυτό. Ίσα δικαιώματα δίνει και στον έναν και στον άλλον, είτε πρόκειται για προθεσμίες είτε πρόκειται για όπλα αμύνης απέναντι στο δημόσιο.\nΕίναι κλασικά αυτά, κύριε Υπουργέ, και αφήστε τις αναφορές στο παρελθόν.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Εγώ, κύριε Λοβέρδο, δεν έχω συνηθίσει ούτε από γαλατική ούτε από μακεδονική ευγένεια (γιατί από την Καβάλα είμαι) ώστε να θεωρώ, ότι όταν ακούγονται τέτοιες βαρύτατες εκφράσεις, δεν ειπώθηκε κάτι.\nΑυτό που είπατε σήμερα είναι βαρύτατο και επειδή πολύ συχνά προσπαθείτε να αποφύγετε το παρελθόν και το τι έγινε, ιδιαίτερα στα θέματα φορολογικής πολιτικής, και να καταφύγετε σε καταγγελίες, εγώ ξεκαθαρίζω το εξής: Μέχρι την Τρίτη στην Επιτροπή Οικονομικών Υποθέσεων θα έχετε πλήρη απάντηση γι’ αυτό το θέμα και για όσα καταγγείλατε.\nΌμως, κάποια στιγμή σ’ αυτήν την Αίθουσα θα μας απαντήσετε για το μεγάλο πάρτι που έγινε στα θέματα φορολογίας τα προηγούμενα χρόνια; Θα απαντήσετε για το τι ευθύνες υπήρχαν; Θα απαντήσετε για τροπολογίες που φέρνατε εδώ για να εξυπηρετήσετε επιχειρήσεις;\nΓια τον συγκεκριμένο έλεγχο που είπατε και με μοναδική γνώση ότι έχει δημοσιευθεί στον Τύπο και επειδή είμαι από την Καβάλα και γνωρίζω πρόσωπα και καταστάσεις, εσείς τι θεωρείτε; Ότι έκαναν καλά τη δουλειά τους οι ελεγκτές ή ότι δεν έκαναν καλά τη δουλειά τους;\nΑΝΔΡΕΑΣ ΛΟΒΕΡΔΟΣ: Θα το δούμε.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Να πάρετε θέση, διότι εδώ πατάτε σε δύο βάρκες. Την επιχείρηση υπερασπίζεστε;\nΑΝΔΡΕΑΣ ΛΟΒΕΡΔΟΣ: Εσείς παίρνετε θέση υπέρ του ενός.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Καταλαβαίνω τον εκνευρισμό, αλλά εγώ δεν σας διέκοψα.\nΑΝΔΡΕΑΣ ΛΟΒΕΡΔΟΣ: Καταλαβαίνω γιατί είστε φανατικός.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Λέω, λοιπόν…\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Κύριε Πρόεδρε, έτσι θέλετε να διεξαχθεί η συζήτηση;\nΠΡΟΕΔΡΕΥΩΝ (Γεώργιος Βαρεμένος): Κύριε Υπουργέ, να αποφύγετε, όμως, και τις ερωτήσεις.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Δεν κατάλαβα. Όταν κάνει ερωτήσεις ο κ. Λοβέρδος, μπορώ εγώ να επεμβαίνω;\nΠΡΟΕΔΡΕΥΩΝ (Γεώργιος Βαρεμένος): Λέω ότι απαντάτε δια ερωτήσεων και προκαλείτε και ανταπαντήσεις. Γι’ αυτό το λέω.\nΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών): Τι θα πει «προκαλώ», κύριε Πρόεδρε; Μιλάμε μέσα στο Κοινοβούλιο. Τι θα πει «προκαλώ»; Το πώς θα απαντήσω είναι δική μου υπόθεση. Το αν θα διακοπώ ή όχι είναι δική σας υποχρέωση. Διαφορετικά, να διακόπτω κι εγώ τους άλλους όταν κάνουν ερωτήσεις.\nΣε ό,τι αφορά τον λόγο μου, θα πω αυτό που νομίζω εγώ σωστό και θα πρέπει να απαντηθεί με την κοινοβουλευτική διαδικασία.\nΛέω, λοιπόν, σχετικά με το ζήτημα αυτό: Μην μου πείτε ότι δεν γνωρίζετε –αντιστρέφω- το τι έγινε για τη συγκεκριμένη υπόθεση, για την εμπλοκή πολιτικών από τον χώρο της Νέας Δημοκρατίας και του ΠΑΣΟΚ στον έλεγχο συγκεκριμένων υποθέσεων στη Βόρειο Ελλάδα, για το τι έγινε με φυλακίσεις, με έρευνες και τα λοιπά. Μη μου πείτε ότι δεν ξέρετε για αυτά τα πράγματα.\nΚαι επειδή χρησιμοποιήσατε τη λέξη «τολμάτε». Τολμάτε να έρχεστε σήμερα και να κατηγορείτε την Κυβέρνηση που προσπαθεί να αποκαλύψει όλες τις υποθέσεις φοροδιαφυγής και λαθρεμπορίου, όταν συμμετείχατε σε κυβερνήσεις με συγκεκριμένο νομοθετικό έργο, με συγκεκριμένη διοίκηση στις φορολογικές υπηρεσίες;\nΕμείς, λοιπόν, ξεκαθαρίζουμε: Ούτε στη συγκεκριμένη υπόθεση της Καβάλας ούτε σε καμία άλλη υπόθεση δεν θα χαριστούμε σε κανέναν. Θα προστατεύσουμε τους ελεγκτές από βιομηχανία μηνύσεων και καταγγελιών, διότι έχουμε τέτοιες καταστάσεις σε πάρα πολλές υποθέσεις. Θα προστατεύσουμε τους ελεγκτές. Δεν θα χαριστούμε σε κανέναν, είτε φοροφυγά είτε φορολογικό ελεγκτή, στη δουλειά που πρέπει να γίνει. Τα συμφέροντα του ελληνικού Δημοσίου είναι πάνω από οποιονδήποτε άλλο. Τα αναπάντητα πολιτικά ερωτήματα, όμως, βαρύνουν εσάς!\nΑναρτήθηκε από Αλεξιάδης Τρύφων στις 6:43 π.μ. Δεν υπάρχουν σχόλια:\nΑπάντηση του Αναπληρωτή Υπουργού Οικονομικών Τρ. Αλεξιάδη σε επίκαιρη ερώτηση του βουλευτή Δ. Καμμένου σχετικά με την υπόθεση Μαρινόπουλου (15.7.2016)\nΑθήνα, σήμερα στις 15 Ιουλίου 2016, ημέρα Παρασκευή και ώρα 10:00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. ΣΠΥΡΙΔΩΝΟΣ ΛΥΚΟΥΔΗ.\nΠΡΟΕΔΡΕΥΩΝ (Σπυρίδων Λυκούδης): Κύριοι συνάδελφοι, εισερχόμαστε στη συζήτηση των\nΚυρίες και κύριοι συνάδελφοι, ακολουθούν τρεις επίκαιρες ερωτήσεις οι οποίες απευθύνονται προς τον Υπουργό Οικονομικών. Θα απαντήσει και στις τρείς ο Αναπληρωτής Υπουργός, κ. Τρύφων Αλεξιάδης.\nΠροχωρούμε με την πέμπτη επίκαιρη ερώτηση με αριθμό 1129-12/7/2016 του πρώτου κύκλου, του Βουλευτή Β’ Πειραιά των Ανεξαρτήτων Ελλήνων, κ. Δημητρίου Καμμένου σχετικά με την υπόθεση της εταιρείας Μαρινόπουλος ΑΕ.\nΚύριε συνάδελφε, έχετε τον λόγο για δυο λεπτά.\nΚύριε Πρόεδρε και κύριε Υπουργέ, είναι μια δύσκολη μέρα. Όλων το μυαλό είναι στα ογδόντα τρία θύματα της ειδεχθούς τρομοκρατικής επίθεσης στη Νίκαια της Γαλλίας την ημέρα των εκδηλώσεων για την πτώση της Βαστίλης. Είναι ένα έγκλημα που πρέπει να μας προβληματίσει όλους. Το μυαλό μας βρίσκεται στους συγγενείς και τα θύματα της επίθεσης αυτής.\nΣυγχρόνως, θέλω να κάνω μια παρατήρηση μέσα στον χρόνο μου. Είχα μια συζήτηση χθες με τη δεκαεννιάχρονη κόρη μου σχετικά με την απελευθέρωση του πατέρα-τέρατος, ο οποίος κρατούσε το παιδί του να το βιάζει ο σύντροφός του και αφέθηκε ελεύθερος. Δεν μπορούσα να της εξηγήσω γιατί, της δεκαεννιάχρονης κόρης μου. Ενώ ήταν ανάπηρος, κρατούσε τον δωδεκάχρονο γιο του να τον βιάζει ο σύντροφός του με την ίδια αναπηρία και τον αφήσαμε ελεύθερο να πάει σπίτι με περιοριστικούς όρους.\nΕγώ προκαλώ και τον Υπουργό Δικαιοσύνης να το ξανασκεφτεί, όπως ξανασκέφτηκε την υπόθεση της Siemens. Πάμε να δώσουμε ψήφο στα δεκαεφτάχρονα και συγχρόνως αυτές οι ηλικίες έχουν απορίες που εγώ σαν πατέρας δεν μπορώ να τις λύσω.\nΠροχωράμε στην ερώτηση. Κύριε Υπουργέ, το ζήτημα του Μαρινόπουλου είναι εξαιρετικά σημαντικό για την ελληνική κυβέρνηση και την ελληνική κοινωνία. Πρόκειται για 12.500 υπαλλήλους. Θα πω στη δευτερολογία μου για τις υποχρεώσεις προς ΙΚΑ, τράπεζες, προμηθευτές. Είναι τεράστιο ζήτημα.\nΑυτό που προκύπτει όμως από κάποια καταγγελία της δικηγορικής εταιρείας Κωνσταντίνου και Βρέττας, φαίνεται ότι οι ιδιοκτήτες, οι αδελφοί Μαρινόπουλοι, έχουν ένα fund στο Κατάρ στο οποίο έχουν μεταβιβάσει τίτλους ακινήτων προσωπικής τους περιουσίας ύψους 750 εκατομμυρίων ευρώ. Να πούμε τα βασικά νούμερα. Στους προμηθευτές χρωστάνε 720 εκατομμύρια, περίπου 105 εκατομμύρια σε εργαζόμενους, ασφαλιστικές εταιρείες και δημόσιο και περίπου 500 εκατομμύρια στις τράπεζες. Στο Κατάρ φαίνεται ότι έχουν 750 εκατομμύρια σε ιδιωτική τοποθέτηση, σε ιδιωτικό fund για να προστατευθούν τα ακίνητά τους, ενώ δόλια πέρασαν σε πτώχευση στο άρθρο 99.\nΜε το άρθρο 99, όπως πολύ καλά γνωρίζετε κι εσείς κι εγώ, δεν προστατεύεται κανένας από τους υπολοίπους.\nΕρωτάσθε, κύριε Υπουργέ: Θα προβείτε σε ενδελεχή έλεγχο της κινητής και ακίνητης περιουσίας των μετόχων, συγγενών πρώτου βαθμού, καθώς και όλων των παρένθετων φυσικών προσώπων και νομικών προσώπων της ΜΑΡΙΝΟΠΟΥΛΟΣ ΑΕ; Επιμένω στα παρένθετα πρόσωπα.\nΠροτίθεστε να ακολουθήσετε τη διαδικασία σε όλες τις υπόλοιπες υπό πτώχευση εταιρείες; Πολλές θα γίνουν με δόλιο τρόπο, όπως αυτή.\nΈχουν διερευνηθεί ευθύνες προηγούμενων κυβερνήσεων 2008-2014, σχετικά με χαριστικές δανειοδοτήσεις, μετά από πολιτική παρέμβαση; Το λέω διότι υπάρχουν σχετικές καταγγελίες.\nΠρέπει κι εγώ να δηλώσω ότι σήμερα αισθανόμαστε όλοι Γάλλοι. Αισθανόμαστε ότι τέτοιου είδους προβλήματα με το μέγεθός τους, αποδεικνύουν ότι δεν μπορούν να αντιμετωπιστούν με εθνοκεντρικές λογικές και με λογικές απομονωτισμού, αλλά με λογικές συνεργασίας όλων των ευρωπαϊκών δυνάμεων και κρατών.\nΣε ό,τι αφορά το ζήτημα της ερώτησής σας, κύριε Βουλευτά, χθες συζητούσαμε εδώ το θέμα των ναυπηγείων Ελευσίνας, σήμερα συζητάμε την υπόθεση «Μαρινόπουλος». Συζητάμε για προβλήματα τα οποία έχουν δημιουργηθεί από ένα προηγούμενο μοντέλο ανάπτυξης, τα οποία έρχονται τώρα και «σκάνε», όπως λέμε στη γειτονιά μας.\nΠρέπει εμείς να τα αντιμετωπίσουμε και ορισμένες φορές να δεχθούμε και κριτική και επιθέσεις από τους πολιτικούς και από τις πολιτικές εκείνες που ασκήθηκαν για να οδηγηθούμε σε αυτό το μοντέλο ανάπτυξης, αυτό το μοντέλο επιχειρηματικότητας, που προέβλεπε (σε γενικό επίπεδο) επιχειρηματίες που θα είναι πλούσιοι στο εξωτερικό, θα έχουν τα χρήματα τους στο εξωτερικό, ενώ θα έχουν στην Ελλάδα τα χρέη τους.\nΤο συνολικό πρόβλημα της συγκεκριμένης επιχείρησης, είναι περίπου στο 1,5 δισεκατομμύριο. Χρωστάει, δηλαδή, περίπου 1,5 δισεκατομμύριο, ποσό εφιαλτικό, αν σκεφτείτε το τι είναι αναγκασμένο να κάνει το ελληνικό δημόσιο για ορισμένες εκατοντάδες εκατομμύρια και το τι τίμημα είναι αναγκασμένο να πάρει.\nΑυτή τη στιγμή η Κυβέρνηση προσπαθεί από την πρώτη στιγμή που εμφανίστηκε το πρόβλημα -διότι είναι συγκεκριμένα και τα όρια που μπορεί να παρέμβει η Κυβέρνησης- πρώτα απ’ όλα, να διασφαλίσει αυτούς τους δωδεκάμισι χιλιάδες εργαζόμενους, προσπαθεί να διασφαλίσει τους εργαζόμενους των επιχειρήσεων που σχετίζονται με τη συγκεκριμένη επιχείρηση και οι οποίοι πιθανά να είναι και σε μικρότερο αριθμό, σε μικρότερα σωματεία και με μικρότερη φωνή και δυνατότητα να μάθουμε και να ενημερωθούμε για το πρόβλημά τους, προσπαθεί να αντιμετωπίσει το πρόβλημα στο να μην υπάρξει στη αγορά ένα τέτοιο πιστωτικό γεγονός το οποίο είναι ένα σημαντικότατο γεγονός, με πολλαπλάσιες επιπτώσεις. Δεν είναι μόνο το 1,5 δισεκατομμύριο, είναι και το τι θα γίνει στην αγορά αν όλες αυτές οι επιχειρήσεις οι οποίες περίμεναν να πάρουν χρήματα δεν μπορέσουν να πληρωθούν και τελικά οδηγηθούν σε περιπέτειες.\nΒάζετε ένα σωστό ερώτημα, για το αν έχουν διερευνηθεί οι ευθύνες των προηγούμενων κυβερνήσεων. Από την επόμενη εβδομάδα στην Ολομέλεια ή στην Επιτροπή Οικονομικών Υποθέσεων, καλό θα είναι αυτοί που είχαν την ευθύνη διαχείρισης αυτών των πραγμάτων να μας πούνε πώς δέχονταν τέτοιους ισολογισμούς και προχωρούσαν σε δανεισμούς ή προχωρούσαν σε άλλες καταστάσεις. Είναι ενδιαφέρον να απαντηθούν αυτά τα ζητήματα.\nΣε ό,τι αφορά, όμως, το θέμα των φορολογικών ελέγχων, για τα οποία είμαστε εμείς αρμόδιοι, δεν υπάρχει περίπτωση είτε σε αυτήν την υπόθεση είτε οπουδήποτε αλλού να μην εξαντλήσουμε κάθε δυνατότητα που έχουμε για φορολογικό έλεγχο και για χρήματα που βγήκαν στο εξωτερικό γίνονται οι έλεγχοι και για συγκεκριμένες καταγγελίες που έχουμε και για υπόλοιπα άλλα θέματα.\nΘα καταθέσω για τα Πρακτικά μία σειρά από έγγραφα, για να ενημερωθείτε αναλυτικά και να μην φάω τον χρόνο σας, που αφορούν το έγγραφο του Υπουργείου Οικονομίας Ανάπτυξης και Τουρισμού, για το θέμα της επένδυσης που αναφέρετε στην ερώτησή σας, το έγγραφο του Υπουργείου Δικαιοσύνης, Διαφάνειας και Ανθρωπίνων Δικαιωμάτων για το τι γίνεται νομικά με αυτή την υπόθεση, το έγγραφο της ΔΙΠΑΕ, της υπηρεσίας που έχει αντικαταστήσει το ΣΔΟΕ για τα θέματα του ελέγχου αυτών των υποθέσεων, καθώς και το έγγραφο της Διεύθυνσης Ελέγχων γι’ αυτά τα ζητήματα.\nΚλείνοντας, λέω ότι σαν Υπουργείο Οικονομικών, στα θέματα του φορολογικού ελέγχου θα εξαντλήσουμε κάθε δυνατότητα είτε για το θέμα μετακίνησης χρημάτων στο εξωτερικό είτε για τα υπόλοιπα ζητήματα που βάλατε.\nΚύριε συνάδελφε, έχετε τον λόγο για να δευτερολογήσετε για τρία λεπτά.\nΔΗΜΗΤΡΙΟΣ ΚΑΜΜΕΝΟΣ: Κύριε Υπουργέ, το βασικότερο είναι, όπως πολύ σωστά λέτε, να παρακολουθήσουμε τα αποτυπώματα της μετακίνησης των χρημάτων από προσωπικούς λογαριασμούς, πρώτους βαθμούς συγγενείας και παρένθετα πρόσωπα και συγχρόνως, να ανακληθεί η μεταβίβαση των παγίων.\nΓιατί, αν φύγουν τα πάγια, όπως γίνεται στην καταμήνυση του δικηγορικού γραφείου, 750 εκατομμύρια στο Κατάρ, τότε δεν θα έχουμε και κάτι, το οποίο θα μπορέσει να ρευστοποιήσει ο οποιοσδήποτε χρειάζεται να εισπράξει την απαίτησή του απέναντι σε αυτήν την καταφανώς δόλια πτώχευση.\nΜιλάμε για μια εταιρεία, που έκανε 1,5 δισεκατομμύριο τζίρο. Οι τράπεζες δίνουν δάνεια, διότι βλέπουν τις χρηματορροές. Βλέπουν ότι έχει χρήματα στο ταμείο, μπαίνουν μετρητά, εισπράττει μετρητά και πλήρωνε μετά έξι με οκτώ μήνες. Το λάθος έγινε ότι μπήκαν οι Γάλλοι και ήταν Πρωθυπουργός ο κ. Σαμαράς και λίγο πριν. Εγώ τα ξέρω γιατί ήμασταν στην αγορά. Τότε ξεκίνησαν τα προβλήματα και πολλοί προμηθευτές έκοψαν τη σχέση τους με το Carrefour-Μαρινόπουλος. Έκοψαν τη σχέση, γιατί δεν πληρωνόντουσαν. Εδώ και τέσσερα χρόνια υπάρχει το πρόβλημα και το ξέρει η αγορά. Τέσσερα χρόνια πριν!\nΔώσαμε χρόνο, διότι οι τράπεζες όταν έχουν δώσει 500 εκατομμύρια και βλέπουν λεφτά στο ταμείο, χρηματορροές, θα δώσουν ένα δάνειο για να εισπράττουν πρώτες την απαίτηση. Όμως, από κει και πέρα, μιλάμε για οκτακόσια καταστήματα και δύο χιλιάδες προμηθευτές. Αυτή δεν είναι μια φούσκα. Θα γίνει ό,τι έγινε με την περίπτωση του ALTER και του Γιαννίκου. Εκεί ήταν πολύ λιγότερα τα λεφτά, ήταν 200 εκατομμύρια και τώρα μιλάμε για 720 εκατομμύρια σε προμηθευτές, δυο χιλιάδες επιχειρήσεις, οι οποίες επειδή η οικονομία είναι συνδεδεμένα δοχεία, δεν υπάρχει περίπτωση να μην έχουμε τεράστιο πρόβλημα στην ελληνική οικονομία.\nΗ Κυβέρνησή μας θα πρέπει να βρει μια δημιουργική λύση και να μην πετάξει την μπάλα παρακάτω να το βρούμε του χρόνου τέτοια εποχή και ούτε να γίνει κάτι πρόχειρο για να μην έχουμε φέτος το πρόβλημα. Κύριε Υπουργέ, το πρόβλημα το έχουμε φέτος. Δεν έχουμε χρόνο, εφόσον γνωρίζω πέραν της 15-20 Σεπτεμβρίου. Είναι συγκεκριμένα τα χρονοδιαγράμματα αυτής της υπόθεσης και το πώς πρέπει να επιλυθεί, θα πρέπει να είμαστε πάρα πολύ προσεκτικοί.\nΘα μπορούσαν -και θα καταθέσω την ιδέα μου για το πώς θα μπορούσε να λυθεί αυτό το πρόβλημα- όλα τα ακίνητα και η κινητή περιουσία της «Μαρινόπουλος» να μεταφερθεί σε μια καινούργια εταιρεία, στην οποία να είναι μέτοχοι όλοι οι πιστωτές. Το έχουμε κάνει πολλές φορές στο εξωτερικό, όταν κάνουμε recovery και εκκαθαρίσεις και resolution εταιρειών. Να γίνουν μέτοχοι όλοι οι πιστωτές. Να γίνει μια ελληνική επιχείρηση, η οποία θα είναι αμιγώς ελληνική, θα μπουν όλα τα πάγια και όλες οι απαιτήσεις. Αυτοί οι οποίοι έχουν απαίτηση στον «Μαρινόπουλο», να είναι μέτοχοι της νέας εταιρείας πάνω στην ακίνητη και κινητή περιουσία. Να μπουν μέτοχοι και οι Έλληνες προμηθευτές και τα ελληνικά εργοστάσια που παράγουν μέλια, ζάχαρες, ποτήρια, τα πάντα και να μην πληρώνουν το «νταβατζιλίκι» του ραφιού, να πληρώνονται από την τσέπη τους. Και αν γίνει και το σκεφθεί κάποιος πολύ σοβαρά και αν κάποιος με ρωτήσει, θα του πω πώς πρέπει να γίνει, γιατί το έχω κάνει πέντε φορές στη ζωή μου το συγκεκριμένο πλάνο.\nΈτσι, θα γιγαντωθεί η εταιρεία, θα γλιτώσουμε τις θέσεις εργασίας και θα εξυγιανθεί και η φούσκα που λέγεται ράφι. Διότι αυτή η στιγμή, όταν πηγαίνεις στο σούπερ μάρκετ και πληρώνεις το ράφι, πέντε φορές πάνω το προϊόν σου μέσα στα πάγια και ανελαστικά έξοδα που έχει κάποιος για να τοποθετήσει το προϊόν του για να το αγοράσω εγώ στο ράφι, αυτό είναι μια φούσκα. Κάποια στιγμή θα σκάσει. Και η χρηματοδότηση των τραπεζών γίνεται πάνω σ’ αυτή τη φούσκα, γιατί το προϊόν έχει μέσα του το κόστος διαχείρισης, αποθήκευσης, διαφήμισης και το κόστος ραφιού. Αυτό λύνεται με αυτό που λέω εγώ, γιατί το έχουμε ξαναλύσει στο εξωτερικό, όχι στην Ελλάδα.\nΘα παρακαλούσα πάρα πολύ κλείνοντας να είμαστε πάρα πολύ ενδελεχείς όσον αφορά το δικό σας mandate, τη δική σας εξουσιοδότηση στο Υπουργείο. Να μην αφήσετε να ξεφύγει λογαριασμός και πάγιο, να μην μεταβιβαστεί τίποτα σε κανέναν, να μπλοκαριστούν τα πάντα μέχρι να ξεκαθαρίσει η υπόθεση. Σας λέω ότι δεν έχουμε χρόνο. Στις 20 Σεπτεμβρίου πρέπει να έχει κλείσει η υπόθεση.\nΚύριε Βουλευτά, αναλύσατε πολύ σωστά το όλο θέμα και εξηγήσατε με τόση τεκμηρίωση τα ζητήματα, που εγώ δεν έχω να προσθέσω κάτι άλλο πάνω σε αυτά τα ζητήματα, δηλαδή στο πώς μια επιχειρηματικότητα που δεν τιμά τη χώρα, μας οδήγησε εδώ με πολιτική ανοχή και συγκεκριμένες πολιτικές που ασκήθηκαν όλα αυτά τα χρόνια.\nΕμείς θα εξετάσουμε την πρόταση αυτή που καταθέσατε. Βεβαίως, αυτή η πρόταση προϋποθέτει και την εμπλοκή άλλων επιχειρηματικών ομίλων και την αποδοχή από πάρα πολλές επιχειρήσεις αυτής της ιστορίας. Δεν είναι κάτι απλό, αλλά είναι μια πολύ σωστή πρόταση.\nΣε ό,τι αφορά το τι κάνει η ελληνική Κυβέρνηση, η ελληνική Κυβέρνηση αυτή τη στιγμή, όπως είπα, προσπαθεί να μην δημιουργηθούν προβλήματα με τις δωδεκάμισι χιλιάδες θέσεις εργασίας της επιχείρησης, να μην δημιουργηθούν προβλήματα με τις χιλιάδες θέσεις εργασίας των εργαζομένων στις άλλες επιχειρήσεις, που θα έχουν σοβαρότατα προβλήματα, να μην δημιουργηθούν προβλήματα στις επιχειρήσεις, οι οποίες θα πρέπει να πληρώσουν ΦΠΑ, ΕΝΦΙΑ και μια σειρά από άλλες φορολογικές υποχρεώσεις, την ίδια στιγμή που δεν θα έχουν εισπράξει από την συγκεκριμένη επιχείρηση τον κόπο για τα προϊόντα και τις υπηρεσίες, που έδωσαν, και τέλος, να διασφαλίσουμε και τα συμφέροντα του ελληνικού δημοσίου.\nΓια όλα αυτά εργαζόμαστε, είμαστε πάνω από το πρόβλημα από την πρώτη στιγμή και να είστε βέβαιοι ότι θα κάνουμε ό,τι περνάει από το χέρι μας για την αντιμετώπιση του προβλήματος.\nΠΡΟΕΔΡΕΥΩΝ (Σπυρίδων Λυκούδης): Ευχαριστούμε κύριε Υπουργέ.\nΑναρτήθηκε από Αλεξιάδης Τρύφων στις 6:40 π.μ. 1 σχόλιο:\nΑπάντηση του ΑΝΥΠΟΙΚ Τρ. Αλεξιάδη στην επίκαιρη ερ...


coMra Wave – PK Empowerment\nΗ τεχνολογία coMra Wave είναι αποτέλεσμα έρευνας για την αντιμετώπιση της αυξανόμενης ανησυχίας των αρνητικών επιπτώσεων των τεχνολογιών επικοινωνίας στην υγεία μας, όπως το 5G για παράδειγμα.\nΗ τεχνολογία αυτή μετατρέπει την επιβλαβή ηλεκτομαγνητική ακτινοβολία σε μορφές αρμονικών κυμάτων που ενεργοποιούν ξανά το νερό, το σώμα και το μυαλό.\ncoMra Wave Cell (Κινητό)\nΟι συσκευές coMra Wave απορροφούν την επιβλαβή ηλεκτρομαγνητική ακτινοβολία από τις πλησιέστερες ψηφιακές συσκευές παρέχοντάς σας προστασία ενώ τις έχετε κοντά σας.\nAlexander Hevia, ΗΠΑ | instagram: runholistic\n“Τώρα με το coMra Wave Cell στο κινητό μου τηλέφωνο, επιτρέπω στα παιδιά μου να περνούν λίγο περισσότερο χρόνο σε εκπαιδευτικές εφαρμογές και παιχνίδια χωρίς να νιώθω άβολα γι αυτό”.\ncoMra Wave Coaster (Σουβέρ)\nΣτη συνέχεια, μετατρέπει την απορροφηθείσα ακτινοβολία σε μια «υπογραφή» μορφής αρμονικών κυμάτων που αποθηκεύεται στη συσκευή μέχρι να έρθει σε επαφή με νερό…\nRobert Marsh, Ηνωμένο Βασίλειο\n“Αντί να αντικαταστήσω το φίλτρο νερού, αυτή τη φορά χρησιμοποίησα το coMra Wave σουβέρ στην κανάτα νερού. Μετά από λίγο, δοκίμασα το νερό και εξεπλάγην με την ευχάριστη και φρέσκια γεύση του”.\ncoMra Wave Pendant (Κρεμαστό)\n…Εξ’ αιτίας της ευαίσθητης φύσης του νερού, αυτή η υπογραφή “αποτυπώνεται” ή πίσω στο σώμα σας, ή μέσα στο πόσιμο νερό, ή σε ή δομές που εμπεριέχουν νερό.\nAvril Murrin, Καναδάς | facebook: avril.murrin\n“Αρχικά, αυτό που παρατήρησα κυρίως ήταν ότι μου άρεσε πολύ να το φοράω και δεν ήθελα να το βγάλω, γι αυτό και το φοράω συνέχεια. Ωστόσο, αυτό που παρατήρησα μετά ήταν ότι ένιωθα πολύ καλύτερα όταν καθόμουν στον υπολογιστή μου για πολλές ώρες”.\nΔοκιμάσαμε με ασφάλεια και επιτυχία την τεχνολογία μας στο εργαστήριο, με ανθρώπους, με κατοικίδια και φυτά. Συγκεντρώσαμε πληροφορίες από χρήστες πιλοτικών εφαρμογών από εκατοντάδες ανθρώπους σε διάστημα πάνω από 7 χρόνια. Κάναμε δοκιμές με μία γκάμα διαφορετικών επιστημονικών προσεγγίσεων: (α) Πυρηνικό Μαγνητικό Συντονισμό (NMR), (β) Ανάλυση Φάσματος Μικροκυμάτων, (γ) Ανάλυση Ισχύος Μικροκυμάτων, και (δ) Τεστ Διαλελυμένου Οξυγόνου.\nΤα αποτελέσματα από όλα αυτά τα tests έδειξαν ότι η τεχνολογία coMra Wave επαναφέρει την ισορροπία της ποιότητας του νερού πολύ κοντά σε αυτή που έχει το νερό στη φύση. Είναι οικονομική και οικολογική γιατί δεν απαιτεί μπαταρίες, δεν έχει αποσπώμενα μέρη και είναι εντελώς παθητική και αυτοφορτιζόμενη χρησιμοποιώντας την ηλεκτρομαγνητική ακτινοβολία του περιβάλλοντος ως πηγή φόρτισης,\nΗ διάρκεια ζωής των συσκευών εξαρτάται μόνο από φυσική φθορά.\nΕπίπεδα Στρώσεων/Επιφάνειες 1 & 2\nΟ Ευρυζωνικός Ψηφιακός Δέκτης συλλέγει στις επιφάνειες 1 και 2 την επιβλαβή ασύρματη ακτινοβολία στις συχνότητες μικροκυμάτων από 384MHz, 6GHz και άνω.\nΕπίπεδο Στρώσης/Επιφάνεια 3\nΗ ακτινοβολία συγκεντρώνεται, στη συνέχεια τροφοδοτεί μια Γεννήτρια Ηλεκτρομαγνητικής Υπογραφής, η οποία δημιουργεί ένα μοτίβο αναγεννητικού κύκλου και προσθέτει μια κίνηση περιστροφικής δίνης στην ηλεκτρομαγνητική ενέργεια.\nΕπίπεδα Στρώσεων/Επιφάνειες 4, 5 & 6 (& 7*)\nΗ ηλεκτρομαγνητική ενέργεια τροφοδοτεί μια ακολουθία Καθυστέρησης Φάσης Ηλεκτρομαγνητικών Αντηχείων σε μια συγκεκριμένη χωρική γεωμετρία.\n* Ορισμένες συσκευές έχουν ένα πρόσθετο 7ο επίπεδο στρώσης κρυστάλλου χαλαζία σχεδιασμένο να συγκεντρώνει και να εστιάζει την παράδοση της υπογραφής της περιστροφικής δίνης.\nΥπογραφή Περιστροφικής Δίνης\nΗ νέα υπογραφή της περιστροφικής δίνης αποτυπώνεται στο νερό που βρίσκεται κοντά ή σε δομές που περιέχουν νερό, προκειμένου να δημιουργήσει μία κατάσταση του νερού όσο το δυνατό πιο κοντά στη φυσική.\nΚατεβάστε το φυλλάδιο για περισσότερα παραδείγματα


Από τον Αντώνη Καλαμούτσο, 12/01/2022\nΘέλει αρετή και τόλμη το καλό instrumental rock και η τετράδα από τη Μαδρίτη εξακολουθεί να τα διαθέτει σε περίσσευμα\nΕίμαστε αρκετοί εδώ στο rocking.gr που έχουμε εκφέρει την άποψη ότι οι Toundra έχουν πια αναλάβει ηγετικό ρόλο στο σύγχρονο instrumental rock, μια θέση που έχουν κερδίσει με το σπαθί τους μέσω της συνεπέστατης δισκογραφίας τους. Το "Hex" έρχεται να διαδεχτεί το κορυφαίο "Vortex" στην ροή των «κανονικών» τους άλμπουμ, θεωρώντας ότι το soundtrack που έγραψαν για το "Des Cabinet Der Dr. Caligari" ήταν μια πειραματική παρένθεση. Είχα μια ιδιαίτερη περιέργεια για το αν και πως θα ενσωμάτωναν αυτούς τους νεόκοπους πειραματισμούς στο καθιερωμένο τους ύφος.\nΤο "Hex" βρίσκει την μπάντα να επιστρέφει στο γνώριμο τους στυλ. Δυσκολεύομαι να τους πω post rock, διότι αυτό εξακολουθεί να είναι απλώς ένα από τα συστατικά τους γνωρίσματα. Η μουσική των Toundra παραμένει εξόχως κιθαριστική, συχνά αναδύει ένα έντονα προοδευτικό άρωμα και δεν διστάζει να αγγίζει σε στιγμές πιο heavy φόρμες, ότι όμως κι αν κάνουν δεν χάνουν ποτέ το ζωντανό, δυναμικό τους εκτόπισμα. Ταυτόχρονα, οι συνθέσεις τους δεν βασίζονται σε «χτισίματα» παρά σε συνεχείς εναλλαγές ρυθμών και μελωδιών, σε συνεχή σκαμπανεβάσματα και σε μια ασταμάτητη ενέργεια. Οι Toundra δεν είναι γκρίζοι. Είναι πολύχρωμοι.\nΑν το "Vortex" στέκεται ως η κορυφή της ως τώρα δισκογραφίας τους, το "Hex" στέκεται κάπου εκεί πολύ κοντά. Πατάει στις ίδιες συνταγές: οι κιθάρες των Esteban Gíron και David Paños είναι δυο πραγματικές πηγές φαντασίας, ταλέντου κι έμπνευσης, δύο κισσοί που δεν σταματούν να πλέκονται και να κινούνται περίτεχνα, θαρρείς πως δεν φοβούνται να σκαρφαλώσουν και στην ψηλότερη sequoia. Δεν είναι υπερβολή να πω ότι και σε αυτό το άλμπουμ, δεν υπάρχει ούτε μια κιθαριστική/συνθετική ιδέα που να είναι κάτι λιγότερο από θαυμάσια. Ήδη από τα πρώτα δύο λεπτά του 22λεπτου "El Odio" είναι ξεκάθαρο ότι πρόκειται για μαγεία.\nΧωρισμένο σε τρία μεγάλα μέρη, το "El Odio" δεν είναι απλώς το έπος του δίσκου αλλά ίσως και το έπος της δισκογραφίας τους. Με δεκάδες αλλαγές, τρομερές μελωδίες και παραμένοντας πάντα απρόβλεπτο στην ροή του, είναι ένα τραγούδι που συμπυκνώνει όλα όσα κάνουν την τέχνη των Toundra συναρπαστική. Σαν κάθε καλή «πολιτική» μπάντα, οι Toundra εδώ καταπιάνονται με Το Μίσος από ένα κοινωνιολογικό πρίσμα, έστω και χωρίς λέξεις. Με την δύναμη της υποβολής, η μουσική περιγράφει την δράση, την ματαιότητα και την κάθαρση της πνευματικής διαύγειας.\nΜετά από αυτό το παρατεταμένο highlight, το "Hex" μοιάζει σαν να χαλαρώνει σταδιακά, αν και διατηρεί τους ίδιους υψηλούς τόνους. Αν οι Toundra έχουν στα δικά μου αυτιά ένα μειονέκτημα, αυτό είναι ότι δεν ξέρουν να βάζουν παύσεις, παρά μόνο συνεχίζουν ασταμάτητα την εναλλαγή ιδεών. Για να είμαι δίκαιος, μετά από κάποιες ακροάσεις το αυτί αναγνωρίζει και δένει όλα τα μέρη, κάνοντας τα να περνούν όλα μπροστά σου σαν ευχάριστος άνεμος. Λείπουν όμως και οι πιο βαθιές ανάσες. Το σαξόφωνο στο ‘’Watt’’ επιχειρεί να κάνει την διαφορά, μάλλον όμως μένει σχετικά ανεκμετάλλευτο - παρά την ριφάρα εκεί προς το τέλος που τολμάει να ξυπνήσει Ex Eye μνήμες - και το ‘’FIN’’ κλείνει τον δίσκο με ήπιους, σχετικά ambient τόνους, αυτούς ακριβώς που θα περίμενα σε μεγαλύτερο βαθμό λόγω του Caligari.\nΕπιλέγοντας να μην πάνε μπροστά τον ήχο τους αλλά να πατήσουν στα στοιχεία που τους έχουν κάνει κυρίαρχους στον χώρο τους, οι Toundra μας χαρίζουν με το "Hex" άλλον έναν θαυμάσιο δίσκο. Το να παίζεις ευθύ instrumental rock και να παραμένεις τόσο ενδιαφέρον ως γκρουπ, δεν είναι εύκολη δουλειά, αυτή η τετράδα όμως έχει το τσαγανό και τις αρετές που χρειάζονται. Διαισθάνομαι ότι ίσως δεν θα ξεπεράσουν πια όσα έχουν ήδη καταφέρει - όσα καταφέρνουν και με το "Hex" - εκτός αν κάποια μέρα καταφέρουν να συγκεράσουν τα τρία πρόσωπα που μας έχουν δείξει ξεχωριστά: το post/prog, το κινηματογραφικό κι εκείνο το τσιγγάνικο αλύχτισμα που μας στοιχειώνει ακόμα.


“Plan loup”: Κτηνοτρόφοι διαμαρτύρονται στην Λυόν για τις επιθέσεις των λύκων – tadeefi.gr\n“Plan loup”: Κτηνοτρόφοι διαμαρτύρονται στην Λυόν για τις επιθέσεις των λύκων\nPublished on 11 October 2017 in Ecology by SG\nΤην Δευτέρα πάνω από 1500 κτηνοτρόφοι κατέβηκαν με τα κοπάδια τους στην κεντρική πλατεία της Λυών, στη νοτιοδυτική Γαλλία, για να εκφράσουν την απελπισία τους όσον αφορά τις επιθέσεις των λύκων που λαμβάνουν χώρα στην ευρύτερη περιοχή.\nΟι κτηνοτρόφοι προειδοποίησαν ότι ο λύκος, ο οποίος επέστρεψε στη Γαλλία στις αρχές της δεκαετίας του 1990, έφτασε επίσημα σε πληθυσμό τους 360 και απειλεί τον ποιμενικό τρόπο ζωής τους.\nΤα πρόβατα, που βρίσκονται στην περιφέρεια Aveyron πρέπει να βόσκουν ελεύθερα, γιατί από το γάλα τους παράγεται το ροκφόρ. Αυτό το φημισμένο αλμυρό τυρί παράγεται από το γάλα, που προέρχεται από πρόβατα εντελώς ελεύθερης βοσκής.\n<<Παρά την παρουσία μόνο μιας χούφτας λύκων, τα 800.000 πρόβατα της περιοχής είναι εγκλωβισμένα, στο έλεος των λύκων>>, δήλωσε ο κτηνοτρόφος François Giacobbi στην AFP. Οι μέθοδοι προστασίας, συμπεριλαμβανομένων των εξειδικευμένων σκύλων φύλαξης και των ηλεκτρικών περιφράξεων, δεν δούλεψαν, ισχυρίζονται οι κτηνοτρόφοι.\nΠέρυσι, στη νοτιοανατολική Γαλλία, πάνω από 8.000 ζώα, κυρίως πρόβατα, σκοτώθηκαν σε επιθέσεις λύκων. Φέτος στη Γαλλία, ο αριθμός των νεκρών ζώων έχει φθάσει τα 4.153, σύμφωνα με επίσημα στοιχεία της κυβέρνησης. Έχει σημειωθεί σημαντική άνοδος στο Aveyron, με τον αριθμό των επιθέσεων να αυξάνεται από 16 το 2016, σε 50 φέτος, δηλώνουν οι κτηνοτρόφοι.\nΣύμφωνα με κυβερνητική απόφαση επιτρέπεται η εξόντωση μέχρι 40 λύκων σε εθνικό επίπεδο, μέχρι τον Ιούλιο του 2018. Αριθμός τον οποίο ο νέος υπουργός περιβάλλοντος Nicolas Hulot δεν μετέβαλε, παρά τον αυξανόμενο πληθυσμό των λύκων.\nΤο λεγόμενο “Plan loup” (σχέδιο λύκου) επιτρέπει την θανάτωση 32 λύκων από κυνήγι, ενώ οι υπόλοιποι οκτώ επιτρέπεται να θανατωθούν από τους κτηνοτρόφους, εάν μια επίθεση είναι επικείμενη ή βρίσκεται σε εξέλιξη.\nΤη Δευτέρα (09/10/2017), οι κτηνοτρόφοι ζήτησαν να τους επιτραπεί να πυροβολούν τους λύκους, με σκοπό την επιτόπια θανάτωση.\nΚάλεσαν την κυβέρνηση να υιοθετήσει μια πολιτική “μηδενικής επίθεσης”, προειδοποιώντας διαφορετικά πως ο τρόπος ζωής τους μπορεί να πεθάνει.\nΟι φιλοζωικές οργανώσεις ισχυρίζονται, πως οι κτηνοτρόφοι λαμβάνουν “μαζικές επιδοτήσεις” για την προστασία των κοπαδιών τους. Όπως, επίσης και οικονομική αποζημίωση για κάθε ζώο που θανατωθεί από λύκο, ακόμη και “ελλείψει αποδείξεων”.\nFutured photo is not the original. Editing Sanchezguru\nSource: www.telegraph.co.uk Article: Sheep invade Lyon as French farmers protest against wolf attacks\nSource: www.reuters.com Article: French sheep farmers protest against protection of wolves\nπροηγουμενο αρθρο Previous post: Σημεία ελέγχου, με ειδικές κάμερες σάρωσης προσώπου, στον αερολιμένα του Ντουμπάι\nεπομενο αρθρο Next post: Οι θεραπευτικές Ιδιότητες της Καστανιάς στον ανθρώπινο οργανισμό


Μαρία Κούκνη - BORO από την ΑΝΝΑ ΔΡΟΥΖΑ - boro.gr\nΑρχική / Ειδικοί / Μαρία Κούκνη\nΝοεμβρίου 18, 2015 Ειδικοί, Ψυχολόγοι\nΗ Μαρία Κούκνη είναι Ψυχολόγος Παιδοψυχολόγος, ειδικευόμενη εικαστική θεραπεύτρια. Οι βασικές σπουδές της καθώς και το μεταπτυχιακό της στον τομέα της Εξελικτικής Ψυχολογίας Παιδιού και Εφήβου έγιναν στο Παρίσι, στα Πανεπιστήμια Paris XI Nanterre και Paris V Renes Descartes Sorbonne .\nΑπό το 2008 εργάζεται στις Συμβουλευτικές Υπηρεσίες των Αρσακείων Τοσιτσείων Σχολείων και παράλληλα ιδιωτεύει . Συνεργάζεται με παιδοψυχίατρο , λογοθεραπευτή και ειδικό παιδαγωγό σε περίπτωση διαφορικής και πολύπλευρης διάγνωσης και θεραπείας. Βρίσκεται σε καθημερινή επαφή με παιδιά όλων των ηλικιών καθώς και με γονείς σε συμβουλευτικό ρόλο. Έχει συμμετάσχει ως εισηγήτρια σε συνέδρια Ψυχολογίας και έχει παρακολουθήσει ευρύ φάσμα σεμιναρίων με ποικίλα θεματολογία.\nΑρθρογραφεί σε ιστοσελίδες , είναι επιστημονικός συνεργάτης σε Φροντιστήρια και οργανώνει ομάδες γονέων σε χώρους δημιουργικής απασχόλησης για παιδιά.


Πάνος Ιωαννίδης: η στήριξη των επιχειρήσεων πρέπει να είναι μεγαλύτερη – έρχονται δύσκολες μέρες – Alpha-news.gr\nΠάνος Ιωαννίδης: η στήριξη των επιχειρήσεων πρέπει να είναι μεγαλύτερη – έρχονται δύσκολες μέρες\nΤην ανάγκη περεταίρω στήριξης των επιχειρήσεων προκειμένου να ανταπεξέλθουν των μεγάλων αναγκών τους, επεσήμανε σε συνέντευξη του στην ενημερωτική εκπομπή του ALPHA NEWS 95,5 ο εκπρόσωπος της γνωστής εταιρείας αυτοκινήτων «ΑΦΟΙ ΙΩΑΝΝΙΔΗ», Πάνος Ιωαννίδης.\nΤις ζημιές που προκάλεσε η πανδημία, θα τις βρούμε μπροστά μας\n«Δυστυχώς, όλα δείχνουν ότι τις ζημιές που προκάλεσε και προκαλεί η πανδημία, θα τις βρούμε μπροστά μας στο άμεσο μέλλον. Τα μέτρα που έχουν ανακοινωθεί είναι στην σωστή κατεύθυνση αλλά θεωρώ ότι πρέπει να οχυρωθούμε καλά για να αντιμετωπίσουμε τις δύσκολες καταστάσεις. Φυσικά το κράτος πρέπει να καταβάλει ακόμη μεγαλύτερη προσπάθεια, στην κατεύθυνση ενίσχυσης του επιχειρηματικού κλάδου» ανέφερε ο κ. Ιωαννίδης.\nΤεράστιο ζήτημα παραγωγής στον κλάδο του αυτοκινήτου\nΌσον αφορά δε τον κλάδο του αυτοκινήτου τόνισε πως έχει δημιουργηθεί παγκοσμίως τεράστιο ζήτημα στην παραγωγή. Έχει αποδιοργανωθεί και αποσυντονιστεί όλο το σύστημα.\n«Τα προβλήματα των ελλειμμάτων παραγωγής λόγω των επιπτώσεων της πανδημίας από την covid 19 συνέπεσαν με τις καινούριες οδηγίες της Ευρωπαϊκής Ένωσης, όπου θα υπέρ-φορολογούνται τα οχήματα που εκπέμπουν ρύπους πέρα από τα επιτρεπτά όρια. Αυτό επηρεάζει εκτός των άλλων και τις τιμές» σημείωσε ο κ. Ιωαννίδης και εξέφρασε την πεποίθηση ότι έρχεται για τον κλάδο του αυτοκινήτου, μια πολύ δύσκολη χρονιά.\n«Είμαστε εδώ όμως με αισιοδοξία. Πρέπει να διαχειριστούμε τις καταστάσεις και θα το κάνουμε με πολύ δουλειά».\nΑνοικτές οι εκθέσεις και τα συνεργεία – Τηρούνται ευλαβικά όλα τα πρωτόκολλα ασφαλείας\nΟ κ. Ιωαννίδης ενημέρωσε τους καταναλωτές ότι τόσο οι εκθέσεις όσο και τα συνεργεία της επιχείρησης είναι ανοικτά και όσοι θέλουν να τα επισκεφτούν επιλέγουν τον αριθμό 2 στο μήνυμα που θα στείλουν.\n«Τηρούνται ευλαβικά όλα τα πρωτόκολλα ασφαλείας. Προσωπικό και διοίκηση είμαστε συνειδητοποιημένοι όσον αφορά την πανδημία και όλα όσα πρέπει να εφαρμόζουμε και να τηρούμε προκειμένου να ξεπεράσουμε γρήγορα την κατάσταση αυτή».\nΑκούστε παρακάτω την συνέντευξη του Πάνου Ιωαννίδη στον ALPHA NEWS 95,5 και στους δημοσιογράφους Ρένα Γιουλβάνη και Αρη Γκέρτα:


Πανίκος Νικολάου: Θα τιμήσουμε την ευθύνη μας | Economy Today\nΠανίκος Νικολάου: Θα τιμήσουμε την ευθύνη μας\nΕυχαρίστησε το προσωπικό για την αφοσίωση.\nΞεκάθαρο μήνυμα για τον ρόλο που καλείται να διαδραματίσει η Τράπεζα Κύπρου στην αντιμετώπιση της κρίσης του κορωνοϊού στέλνει ο CEO Πανίκος Νικολάου.\nΣε εγκύκλιό του προς το προσωπικό, ο κος Νικολάου αναφέρει ότι η Τράπεζα βρίσκεται σε διαρκή διαβούλευση με τις αρμόδιες Κυβερνητικές Υπηρεσίας, την Κεντρική Τράπεζα και την Ευρωπαϊκή Κεντρική Τράπεζα, υπενθυμίζοντας ότι ήδη έχουν ανακοινωθεί 11 μέτρα για την ενίσχυση της οικονομίας του τόπου.\nΘέλω να σας ευχαριστήσω για την αφοσίωση και την επιμονή σας και να σας διαβεβαιώσω ότι συνεχίζουμε να λαμβάνουμε όλα τα απαραίτητα μέτρα για την αντιμετώπιση της πρωτόγνωρης αυτής κατάστασης.\nΜε την εφαρμογή του Σχεδίου Αντιμετώπισης Πανδημίας και τη δική σας συνεργασία, η Τράπεζά μας προστατεύει αποτελεσματικά την υγεία και ασφάλεια των εργαζομένων της ενώ παράλληλα εξυπηρετεί με ζωτικό τρόπο τους πολίτες. Υλοποιούνται τα αναγκαία μέτρα προφυλάξεων στα γραφεία αλλά και στο δίκτυό μας.\nΑντιλαμβάνομαι και κατανοώ ότι κάποιοι συνάδελφοι είναι σε αυξημένο κίνδυνο. Δυστυχώς, όπως και σε πολλούς άλλους τομείς της οικονομίας και κοινωνίας, δεν μπορεί να γίνει διαφορετικά. Η συνέχιση, έστω και μερικώς, της οικονομικής δραστηριότητας, βασίζεται σε εμάς.\nΛάβαμε άμεσα τα ενδεικνυόμενα μέτρα σε καταστήματά μας στα οποία παρουσιάστηκαν κρούσματα, ενώ παρακολουθούμε στενά την κατάσταση της υγείας των εργαζομένων μας σε αυτά.\nΣυνιστώ την προσοχή σας στην ανάγκη προστασίας μας και εκτός εργασίας, αφού η μέχρι σήμερα ιχνηλάτηση έχει δείξει πως αυτός είναι ο αδύναμος κρίκος στην αλυσίδα προστασίας όλων μας.\nΕίμαστε σε διαρκή διαβούλευση με τις αρμόδιες Κυβερνητικές Υπηρεσίας, την Κεντρική Τράπεζα και την Ευρωπαϊκή Κεντρική Τράπεζα. Ήδη ανακοινώσαμε 11 μέτρα για την ενίσχυση της οικονομίας του τόπου μας. Ανακουφίζουμε τα νοικοκυριά, τους εργαζόμενους και τους μικρούς και μεσαίους επιχειρηματίες.\nΈδωσα οδηγίες στους διευθυντές μας να εξαντλήσουν όλα τα περιθώρια ώστε να ελαχιστοποιήσουμε τις αρνητικές συνέπειες της κρίσης.\nΟ ρόλος της Τράπεζας Κύπρου, είναι να λειτουργεί σαν η Τράπεζα της Κύπρου. Θα τιμήσουμε αυτή την ευθύνη.\nΓια ακόμα μια φορά θα κάνουμε αυτό που αναλογεί στο ρόλο και την ιστορία της Τράπεζας Κύπρου ώστε οι βιώσιμες επιχειρήσεις να παραμείνουν όρθιες και η οικονομία μας να ξαναμπεί σύντομα σε αναπτυξιακή τροχιά.\nΠαράλληλα, έχουμε οργανώσει το SupportCY, ένα δίκτυο στο οποίο επιχειρήσεις, μη κυβερνητικές οργανώσεις και οργανωμένα σύνολα συνεργάζονται δομημένα για την στήριξη κρίσιμων δημοσίων φορέων και αρμόδιων υπηρεσιών του κράτους, που αυτή την περίοδο καλούνται να ανταποκριθούν σε έναν τεράστιο και πρωτόγνωρο αγώνα. Οι δομές και πάνω από όλα οι άνθρωποι που τις στελεχώνουν χρειάζονται στήριξη και εμείς είμαστε εκεί.\nΜείνετε δυνατοί και ασφαλείς. Η κυπριακή κοινωνία και οικονομία, μας έχει ανάγκη όσο ποτέ. Η σημαία της Τράπεζας Κύπρου θα παραμείνει ψηλά στη συλλογική προσπάθεια δίνοντας ελπίδα και προοπτική για την επόμενη μέρα. Θα υπάρχει επόμενη μέρα και όλοι μας πρέπει να διαφυλάξουμε το «Κοινό Κυπρίων» για το καλό του προσωπικού και της οικονομίας γενικότερα.\nΟΧΣ: Υποβλήθηκαν 1.200 οι αιτήσεις για αναστολή δόσεων


Έξυπνα σνακ για το βραδινό τσιμπολόγημα – fwords.gr\nΤι σημαίνει στην πραγματικότητα η ξενόφερτη έννοια “σνακ” και πόσο σωστά τελικά την χρησιμοποιούμε; Η έννοια του σνακ, στην πραγματικότητα, είναι η κατανάλωση ενός μικρού γεύματος που θα μας χορτάσει μέχρι να έρθει η ώρα να ξανακάτσουμε στο τραπέζι. Από την άλλη, η σωστή επιλογή σνακ μπορεί να μας κρατήσει αδύνατους και υγιείς, αλλά και απόλυτα χορτάτους, χωρίς να νιώθουμε την ανάγκη να τσιμπολογήσουμε εκείνα τα ξεχασμένα πατατάκια ή να εξαφανίσουμε το κομμάτι τούρτας που μας «φωνάζει» από το ψυγείο. Ας ρίξουμε μια ματιά στις παρακάτω έξυπνες και υγιεινές επιλογές είτε για τα απογευματινά είτε για τα βραδινά σνακ μας :\n1 φλιτζάνι ποπ κόρν αντί για σπόρια\nΊσως το πιο διαδεδομένο σνακ για οποιαδήποτε δραστηριότητα περιλαμβάνει οθόνη μπροστά μας, τα ποπ κορν μπορούν να αποτελέσουν ένα πολύ υγιεινό σνακ αν μαγειρευτούν σωστά. Προτιμήστε να τα φτιάξετε χωρίς βούτυρο, αλλά με λάδι και αντί για αλάτι, προσθέστε τους στο τέλος λίγη τριμμένη παρμεζάνα, ρίγανη ή τριμμένο σκόρδο. Οι φυτικές τους ίνες θα κρατήσουν την πείνα μακριά σας τις επόμενες ώρες και η πρωτότυπη γεύση τους θα σας συνεπάρει.\n½ κεσεδάκι γιαούρτι με λίγα λιπαρά σε συνδυασμό με 1 κ.σ. αποξηραμένα κράνμπερις και λιναρόσπορο\nΤο γιαούρτι ήταν πάντα μέσα στις εύκολες λύσεις για ένα χορταστικό σνακ ή ακόμη και βραδινό γεύμα. Προσθέτοντάς του λιναρόσπορο, όμως, το «ανεβάζετε» κατηγορία, καθώς οι μικροί αυτοί σπόροι φαίνεται πως κάνουν μεγάλη δουλειά. Σύμφωνα με μια δανέζικη μελέτη που έχει δημοσιευτεί στο περιοδικό Appetite, όσοι κατανάλωναν συμπληρώματα με 2,5 γραμμάρια φυτικών ινών από λιναρόσπορο (δηλαδή περίπου 1 κουταλιά της σούπας από τον ίδιο το λιναρόσπορο), ανέφεραν μεγαλύτερο αίσθημα κορεσμού σε σχέση με τους υπόλοιπους και κατ’ επέκταση έτρωγαν λιγότερο στη συνέχεια της ημέρας. Συν τοις άλλοις, ο λιναρόσπορος είναι πλούσιος σε ωμέγα-3 λιπαρά οξέα που ωφελούν την καρδιά. Φυλάξτε τον στο ψυγείο, προκειμένου να διατηρηθούν και τα καλά του λιπαρά όσο το δυνατόν περισσότερο.\nΜια χούφτα αμύγδαλα ανάμεσα στα γεύματα είναι ό,τι πρέπει για σνακ που θα διώξει την πείνα μακριά και ταυτόχρονα θα σας παράσχει ασβέστιο και ωμέγα-3 λιπαρά οξέα. Προσέξτε, όμως, μην τα καταναλώσετε την ώρα που η πείνα σας έχει φτάσει στο ζενίθ, γιατί χρειάζεται περίπου μισή ώρα μετά την κατανάλωσή τους για να αισθανθούμε ότι έχουμε φάει. Καταναλώστε τα προτού η πείνα σας χτυπήσει την πόρτα και περάστε όλο το απόγευμα χωρίς… λιγούρες.\nΦρυγανιά ή κριτσίνι ολικής άλεσης με τυρί κότατζ\nΑκολουθώντας και πάλι τη λογική ότι θέλουμε να «τσιμπολογάμε» κάτι είτε μπροστά σε κάποια οθόνη είτε βιαστικά κι όχι να φάμε ένα κανονικό πιάτο φαγητό, τα ψητά λαχανικά μπορούν να αποτελέσουν την ιδανική λύση. Κόψτε λαχανικά εποχής της αρεσκείας σας σε φέτες, ψήστε τα στο γκριλ φούρνου για περίπου 40 λεπτά και σερβίρετε σε μια πιατέλα. Αν θέλετε, προσθέστε τους και μια σάλτσα μουστάρδας-μαϊντανού, που θα φτιάξετε με ελαιόλαδο, μουστάρδα, ξίδι, μαϊντανό, αλάτι και πιπέρι.\nΜερικές φορές, όσο πιο απλό είναι ένα σνακ, τόσο το καλύτερο. Το μήλο είναι ιδανικό για να ρυθμίσει την πείνα σας και να σας απομακρύνει από το τσιμπολόγημα, καθώς το φρούτο αυτό αποτελεί καλή πηγή φυτικών ινών, σημειώνοντας την ίδια δράση με τα προηγούμενα σνακ. Προτιμήστε να το φάτε ολόκληρο κι όχι να πιείτε το χυμό του, γιατί σε αυτή την περίπτωση μεγάλο μέρος των φυτικών του ινών χάνεται. Χαρίστε του έξτρα γεύση με λίγη κανέλα και αν θέλετε βάλτε κομμάτια του φρούτου στο φούρνο και ψήστε τα.\nΑυτές είναι μερικές υγιεινές και εύκολες επιλογές για γρήγορα σνακ. Θα σας βοηθήσουν ώστε να απομακρυνθείτε από τις περιττές θερμίδες που καταναλώνετε στις βραδινές λιγούρες. Επιλέξτε υγιεινά σνακ που θα σας ενθουσιάσουν με τις γεύσεις τους και θα απομακρύνουν το σώμα σας από την προσθήκη περιττών κιλών.\nTags: fitness, full of beauty, snacks, Βάσια Γκουντούρα, βράδυ, Έξυπνα σνακ για το βραδινό τσιμπολόγημα, υγιεινά σνακ\nΝεανικό Δέρμα: Πώς να το αποκτήσω;\nby Βάσια Γκουντούρα 15 Ιουνίου 2018\nΡαντεβού στην Ταράτσα


Μία περίεργη διάταξη του ΚΟΚ μπορεί να επιφέρει πρόστιμο στους οδηγούς, ειδικά τους καλοκαιρινούς μήνες.\nΠιθανώς θα σας φανεί παράξενη, ως και υπερβολική η συγκεκριμένη είδηση. Έχει όμως μεγάλη δόση αλήθειας, καθώς υπάρχει μία ασάφεια στον Κώδικα Οδικής Κυκλοφορίας και πλέον εναπόκειται στη διακριτική ευχέρεια των Αστυνομικών Οργάνων η επιβολή ποινής ή όχι.\nΠιο συγκεκριμένα ο ΚΟΚ αναφέρει, πως «ο οδηγός οφείλει κατά την οδήγηση να είναι σε θέση να ελέγχει το όχημά του. Να έχει πλήρη ελευθερία των κινήσεών του, για να ενεργεί ελεύθερα στους αναγκαίους χειρισμούς».\nΑυτό σημαίνει πως η σαγιονάρα ΠΙΘΑΝΩΣ μπαίνει στην κατηγορία των υποδημάτων που δεν επιτρέπουν στο 100% στον οδηγό να ελέγξει το όχημα του, άρα δεν αποκλείεται σε σχετικό έλεγχο της Τροχαίας να επιβληθεί πρόστιμο ύψους 50 ευρώ και (το κυριότερο) αφαίρεση διπλώματος για ένα μήνα.\nΣύμφωνα με πηγές από την αστυνομία που κατέθεσαν την άποψη τους στον ΑΝΤ1 και στο Star.gr ” το συγκεκριμένο υπόδημα μπορεί να αποδειχθεί επικίνδυνο για τον οδηγό, ειδικά αν χρειαστεί να κάνει απότομες ή ξαφνικές κινήσεις”. Ωστόσο, άλλες πηγές από την αστυνομία, αν και επεσήμαναν ότι σαφώς και μπορεί να εγκυμονεί κινδύνους η οδήγηση με σαγιονάρες, δεν έχει μέχρι σήμερα επιβληθεί πρόστιμο για οδήγηση με σαγιονάρες.\nΣε κάθε περίπτωση, θα έχει ενδιαφέρον να δούμε αν θα υπάρξει τέτοιο περιστατικό, δεδομένου πως μέχρι τον Σεπτέμβριο, τουλάχιστον το 50% των οδηγών φοράει σαγιονάρες κατά την οδήγηση του, με το ποσοστό να ανεβαίνει τα Σαββατοκύριακα.


Ερώτηση για (4) παροχη βοήθειας 13033! - Μπλα Μπλα - Insomnia.gr\nΕρώτηση για (4) παροχη βοήθειας 13033!\nΑπό τον GrThess\n7 Νοεμβρίου 2020 στο Μπλα Μπλα\nΚαλησπέρα σας, θα ήθελα να ρωτήσω αύριο πρέπει να πάω στην γιαγιά μου με την αδελφή μου όπου χρήζει βοήθεια και πρέπει να πάω με λεωφορείο οπότε πρέπει να στείλω τον αριθμό 4 αλλά εάν με σταματήσει αστυνομία πως μπορώ να το αποδείξω αυτό; κάθε Κυριακή πάμε για να αλλάξουμε καθετήρα. Ευχαριστώ!\nΕπεξ/σία 7 Νοεμβρίου 2020 από GrThess\nΓιατί δεν ρωτάς στην αστυνομία όπου θα ξέρουν σίγουρα? Ψάξε τηλ από τοπικό τμήμα και ρώτα\nΗ λογική λέει ότι θα πρέπει να έχεις κάποια απόδειξη για αυτό, τουλάχιστον από την επόμενη φορά\nΔεν αναφέρεται πουθενά καμία απαίτηση για απόδειξη του λόγου που δηλώνεις.\nΑν πιάσουμε τη λογική στο όλο θέμα αλλά και γενικότερα στην ελληνική δημόσια διοίκηση δε θα βγάλουμε άκρη ποτέ.\nΈχω και εγώ πχ τη μητέρα μου με άνοια και κάποιες στιγμές πρέπει να πηγαίνω σπίτι της για κάποια βοήθεια. Τι θα κανω θα κουβαλάει ο καθένας το ιατρικό ιστορικό της μάνας του ή του πατέρα του; Και άντε και το κανείς πχ με μια βεβαίωση τι θα βεβαιώσει πχ και ποιος ότι ο τάδε δε μπορεί να μαγειρέψει και πρέπει το παιδί του να του πάει φαί; Αστειότητες.\nΕπεξ/σία 7 Νοεμβρίου 2020 από DrLo\n3 λεπτά πριν, GrThess είπε\ntΚαλησπέρα σας, θα ήθελα να ρωτήσω αύριο πρέπει να πάω στην γιαγιά μου με την αδελφή μου όπου χρήζει βοήθεια και πρέπει να πάω με λεωφορείο οπότε πρέπει να στείλω τον αριθμό 4 αλλά εάν με σταματήσει αστυνομία πως μπορώ να το αποδείξω αυτό; κάθε Κυριακή πάμε για να αλλάξουμε καθετήρα. Ευχαριστώ!\nOταν μαθεις γραψε αν θες γιατι ενδιαφέρει και εμένα κάτι αντίστοιχο.\n7 Νοέ κλειδώθηκε και ξεκλειδώθηκε αυτό το θέμα\nτο μήνυμα θα δούνε. δε ζητάνε απόδειξη.\nΔεν υπαρχει αποδειξη. Στη τελικη ας σε ακολουθησουν στη γιαγια ή παρε εναν καθετηρα μαζι για να σαι πιο πειστικος ή αν εχετε σχεσεις με το/τη γιατρο της ας γραψει ενα σημειωμα οτι χρειαζεται αλλαγη ανα τοσες μερες ως εξτρα πειστηριο.\nΕλπιζω να μην δινω ιδεες και δω απο αυριο κοσμο να τριγυρναει με καθετηρες για τσαντακι...\nσακούλα αλλάζουν ,ο καθετηρας δεν είναι τσιρότο να το αλλάζει ο καθένας.\nκαι δεν αλλάζει κάθε εβδομάδα\nΣας ευχαριστώ όλους! Οπότε αύριο μπορώ να πάρω κανονικά το λεωφορείο με την αδελφή μου και να πάμε σωστά; θα στείλουμε εννοείται μήνυμα! Υπάρχει ενδεχόμενο να μου πούνε να έρθουν στο σπίτι ή αστυνομία ή κάτι τέτοιο;\nΟχι κατα 99.99%\nΤα μετρα αν θελει να τα παρακαμψει καποιος μπορει. Το θεμα ειναι να δειξουμε υπευθυνοτητα και να περιοριστουμε στα απολυτως απαραιτητα.\nΕίχα πατέρα νεφροπαθή. Άλλαζε και καθετήρα. Δε ξέρω πως και τι αλλά το έκανε. Το έκανε με τη βοήθεια της μητέρας μου από όσο θυμάμαι. Δεν άλλαζε μόνο σακούλες.\n10 λεπτά πριν, GrThess είπε\nΕπαφιεσε στο πως θα ερμηνεύσει μια εξαιρετικά ασαφή διαδικασία ο κάθε αστυνομικός. Σπίτι σου δε θα έρθει κανείς όχι γιατί είναι μακριά ή έτσι δε θα είχαν νόημα οι έλεγχοι αλλά γιατί θα πρέπει και να ξεβολευτουν.\nΟσοι χρειαζονται μακροχρονια μαθαινουν και να αυτοκαθετηριαζονται. Συνηθως δεν ειναι τοσο δυσκολο κι ας φαινεται επιπονο κλπ.\nΕίχα πατέρα νεφροπαθή. Άλλαζε και καθετήρα. Δε ξέρω πως και τι αλλά το έκανε. Δεν άλλαζε μόνο σακούλες.\nΚαθετηρα;;Μονος του;Καθε εβδομάδα;\nΑλλάζει φυσικά ο καθετήρας αλλά απο ειδικευμένο προσωπικο καθε Χ εβδομάδες . Με τις 12 εβδομάδες το μέγιστο.\n3 λεπτά πριν, sakura22 είπε\nΤο έψαξα και είναι άλλος τυπος απο αυτό που είχα στο μυαλό μου.Είναι προσωρινος ώστε να αδειαζει η κυστη και αφαιρείται παλι. https://surgicalurology.gr/διαλείποντες-καθετηριασμοί\nδεν τον έχω συναντήσει.